Kutubxona - Husniya Pardayeva. Yulduzini yoʻqotgan odam (hikoya) / Kiril\nSiz shu sahifadasiz: Husniya Pardayeva. Yulduzini yoʻqotgan odam (hikoya) / Kiril\nАсар номи Юлдузини йўқотган одам (ҳикоя)\nЮлдузини йўқотган одам (ҳикоя)\nАзаматнинг бор умиди шу ишидан эди. Ўтган ҳафта келганида бошлиқ «Бизга ишчи керак. Кейинги ҳафта келинг, албатта, қабул қиламиз» деганида ўзида йўқ севиниб кетганди. Бир ҳафта тилла топган гадойдек кўнгли тўқ бўлиб юрди. Бугун тонгда уйғониб, соқолини олди, ўзига оро берди. Хотинининг нонуштасига ҳам қарамай, йўлга отланди. Унинг ҳаяжондан юраги дукиллаб урар, ичида ишқилиб олсинда, деган сўзларни мингинчи бор такрорларди эҳтимол. Етиб келганида бошлиқ тугул ҳатто котиба, ходимлар ҳам ишга келмаган экан. Дарвозани очган қоровул чол унга норозиланиб тўнғиллади:\n— Ишчилар келишсин, кейин кирарсан!\nҚоровулнинг иддаоси ҳам Азаматнинг кайфиятини бузолмади. У чеккароққа ўтиб, умидли нигоҳини машиналар ғизиллаб ўтаётган кўчага тикди. Қанийди, тезроқ бошлиқ кела қолса-ю, у тайинланган ишни бошласа. У кўпроқ ишлашни, намунали ходим бўлиб, бошлиқнинг назарига тушишни орзулаб, хаёлга берилди. Кунлар шамолдек ўтиб, маош тарқатиладиган кун келади. У қўлига тушган пулларни тийинини ҳам ишлатмасдан уйига олиб боради. Хотинига, болаларига қандай ишлаганини шу пуллар кўрсатади...\n— Ҳой, бошлиқ келди, кирмайсанми? — деди қоровул чол бир пайт беписанд оҳангда.\nАзамат чўчиб тушди. Уйқудан уйғонибоқ, хушхабар эшитган одамдек севиниб, ичкарига кирди. Котиба «бироз кутинг» деб уни ўриндиққа таклиф этди. Азамат бир соат кутди. Бошлиқ муҳим масалани ҳал қилаётганини айтишди. Девордаги соат миллари Азаматнинг асаб томирларини узмоқчидек борган сари баландроқ чиқилларди. У бетоқатлик билан даҳлизга чиқди. Ходимларнинг у ёқдан буёққа ўтаётганини кўриб, бироздан кейин ўзи ҳам ўшалар орасида бўлишини ўйлаб, энтикиб жилмайди. Котиба унга ичкарига киришини айтди.\n— Кечирасиз, ҳозирча ишчи қабул қила олмаймиз. Ўзимиз ишчиларимизни бўшатяпмиз. Ташкилотнинг молиявий аҳволи шуни талаб қиляпти, — деди бошлиқ қуруққина қилиб.\nАзаматнинг бирдан бўшашиб кетди. Бошлиқнинг юзига умид билан мўлтиради. Унинг турқи ўзгармаганини кўриб, чорасиз ўрнидан қўзғалди. Оёқ-қўллари ўзига буйсунмай, олдинга илдамлади. Бироздан кейин Азамат ўзини машиналар қатновидаги кўчада кўрди. Юрагини яна ўша ёқимсиз, эзгин ҳислар эгаллади. Адашиб қолган болакайдек атрофга аланглади. Оёқлари яна унга буйсунмай одимларди.\n— Э, кўзингга қарамайсанми найнов! — деди ҳайдовчилардан бири ўдағайлаб.\nАзамат машина йўлида турганини кўриб, қўрқиб кетди. Ҳайдовчидан узр сўрашни ҳам унутиб, чеккага ўтди. Машиналар катта йўлдан ғизиллаб ўтар, йўлнинг нариги томонига ўтишнинг иложи йўқ эди. Азамат ортга қайрилиб, йўлак бўйлаб кета бошлади. У шу дамда нима ҳақида ўйлашни ҳам билмасди. Авваллари иш йўқлигини эшитганида юрагига ўт кетгандек бўларди. Ўзини камситилгандек ҳис қилиб, жунбушга келарди. «Шунча одам ишлаб юрибди-ку. Нега битта менга иш топилмас экан. Улардан қаерим кам?..» дерди алам билан сўкиниб. Бугун эса ҳеч нарса демади, сўкинмади. Гўё ҳаммаси шундай бўлиши керакдек бўшашиб ортига қайтди.\n— Акажон, садақа беринг! Болаларингизни роҳатини кўринг, қўша қаринг, илойим!.. — дея қаршисида қўл чўзиб турган лўли болани кўриб, юзи буришиб кетди. Кейин эса лўли бола ушлаб олган қўлини силтаб олдинга интилди. Болакай унга янаям қаттиқроқ ёпишиб олди. Азамат болани итқитиб ташламоқчи бўлди-ю, унинг кўзидаги умидни кўриб, ғалати бўлди. Бу беғубор тиланчи боланинг нигоҳидаги умидни улоқтириб ташлаёлмади. Беихтиёр чўнтагига қўл суқди. Бармоқларига юз сўмлик пул илашиб чиқди. Азаматнинг қўлидан пулни олган бола дуо қилиб, узоқлашди. У болакайни ортидан бир муддат тикилиб туриб, яна қайта чўнтагини кавлади. Қуп-қуруқ. Азамат болакайга бериб юборган охирги пулига ачинмади. Авваллари тиланчиларни кўрса Азаматнинг энсаси қотиб, жаҳли қўзирди. Бугун эса ундан жирканмади.\nЙўлда бир-икки танишига дуч келган Азамат уларнинг олдида гаплашиб турмасдан тезроқ узоқлашишни лозим топди. Чунки иши, маоши тўғрисида суриштиришларини истамасди. Уйига қайтай деса, яна иш тополмаганини хотинига қандай айтади? Бу сафар Муяссарнинг фиғони фалакка чиқиши тайин. Ахир беш ойдан бери эрининг бугун топаман, эртага албатта, ишга кираман дея қўйнини пуч ёнғоққа тўлдиришига зўрға чидаб турибди. Бир-икки марта рўзғордаги камчиликларни айтиб, Азаматдан балога қолди.\n— Менам ўйнаб юрганим йўқ-ку, иш излаяпман. Насиб этса бугун албатта, топаман, — деб чиқиб кетарди Азамат.\nКечқурун эса сувга тушган мушукдек шумшайиб кириб борарди. Хотинининг саволомуз нигоҳига қараёлмай, чарчаганини баҳона қилиб, ётоқхонага ўзини урарди. Бироздан кейин болалари чиқиб, овқатга чақирар, у эса истар-истамас ташқаритга чиқарди.\nБугун эса кузнинг сўнгги япроғи узилиб тушгандек Азаматнинг юраги ҳам бўм-бўш бўлиб қолганди. У тентираб кечгача кўчаларни кезди, қоронғи тушганида уйига кириб борди.\n— Бугун бошлиқ келмади, эртага келармиш, — деб ёлғонлади Азамат хотинининг кўзига қараёлмай.\n— Уф, ўлсин шу эртаси ҳам ҳеч тугамас эканда. Яхшиси, ўзим ишга чиқаман. Бир бекат нарида янги супермаркет очилибди, бориб кўрдим. Фаррош керак дейишди. Эртага бошлиғига кириб, ишга киришимни айтаман!\nАзамат хотинида бунчалик қатъият борлигини билмаганди. Уни энди кўраётгандек анграйиб қолди. Хотини овқат ейишга ундади. Аммо Азаматнинг томоғидан овқат ўтмай, яна ётоқхонага кирди. «Менга нима жин урган ўзи? Нимага борган жойимда иш йўқ, деб қайтараверишади. Ё пешонамга «касофат» деб ёзиб қўйилганми?..» дея унсиз йиғларди у. Болаларини ухлатиб бўлгач, хотини ёнига кирди. Муяссар чироқни ўчириб, оғир хўрсинди. Азамат хотинининг аламдан бақириб-чақиришини, йиғлаб-сиқташини истарди. Ҳеч бўлмаганда юрагидаги ғуборларни чиқариб ташласа, ичига ютмаса дейди. Бироқ Муяссар индамайди, хўрсинишдан нарига ўтмайди. Азамат қоронғида кўрмаса-да, хотинининг шифтга термилиб ётганини сезиб турар, ортиқ бундай сукунатга бардоши етмасди. Ўрнидан туриб, кўйлагини кийди. Эшикни ёпганида ҳам Муяссар миқ этмади. Азамат ҳовлига чиқиб, чуқур нафас олди. Кўзи осмондаги ғужғон юлдузларга қадалди. Ўзининг ёруғ юлдузини қидирди, тополмади. Ишонмай, яна қайта синчиклаб кўздан кечирди. Йўқ. Унинг толе юлдузи йўқ. Азаматнинг юраги увишди. Болалигидан унга ҳамроҳ бўлган, кўзини қувнатган энг ёруғ юлдузи бугун кўринмасди. Тўйиб йиғлагиси, самони тит-питини чиқариб бўлсаям ўз юлдузини топгиси келди. Қўли етмаслиги, чорасизлиги алам қилиб кетди. Эсида, болалигида ёз келди дегунча кечаси ҳовлидаги кенг кароватда акалари билан ётарди. Азамат энг чеккадаги ўринда ухларди. Акалари куни бўйи ишлаганидан тезда уйқуга кетишар, Азамат бўлса ярим тунгача осмон тўла юлдузларга маҳлиё бўлиб тикиларди. Ғужғон юлдузлар орасидан энг ёруғини ўзиники қилиб танлаганди. У ҳар куни ўз юлдузини соатлаб томоша қиларди. Митти юраги кун келиб у ҳам юлдузи каби каттакон, таниқли одам бўлишини уқтирарди. У институтга ўқишга кирганида ҳам, кейинчалик ишлаб, шаҳарда уй-жойли бўлганида ҳам кечалари осмонга қараб, ўз юлдузига термилишни канда қилмади. Юлдузи ҳам унинг интиқлигини сезгандек ярқираб пайдо бўларди. Бугун ундан дом-дарак йўқ. Азаматнинг юраги ғашланиб, ҳовлидаги ўриндиқда бироз ўтирди. Кейин уйига кириб, уйқуга ётди. Тушига ҳам юлдузи кирибди, Азамат уни ахтариб юрганмиш.\nЭрталаб шикаста руҳ билан уйғонган Азамат ўғлидан онасини ишга кетганини эшитиб, ғалати бўлди. Муяссарнинг кечаги шаҳди ҳақ эканлигини сезди. Қизи мактабга кетган, ўғли ўйинчоқларини ўйнаб ўтирарди. Азамат уларга нонушта тайёрлаб бериб, ўзи телевизорга тикилди.\n— Дада, кўчага чиқаман! — деди ўғли инжиқланиб.\n— Кўчада нима қиласан, манави ўйинчоқларингни ўйнаб ўтирсангчи, — деди Азамат жеркиниб.\nЎғли уч ёшга кирган бўлсаям кўнгли бўш эди, дарров йиғлаб юборди. Азамат уни кўчага олиб чиқишдан ўзга чораси қолмаганини пайқаб, кийинди. Йўлакча бўйлаб юришди.\n— Дада, чуппа чупс! — деди ўғли нарироқда турган сотувчи аёлнинг олдидагиларга имо қилиб.\n— Эртага олиб бераман.\n— Йўқ, ҳозир олиб беринг!.. — дея хархаша қилди ўғли.\nСотувчи аёл болакайнинг умидворлигини сезгандек унга қараб ялтоқланди:\n— Чуппа чупс хоҳлайсанми, айланай. Дадаси, шу ширин болага обера қолинг.\nАзамат ўғлининг билагидан тутиб, кетишга чоғланди.\n— Ўлсин энди шу беш юз сўмлик конфетни обермасангиз...,— Сотувчи иддао билан чимирилди.\n— Обера қолинг!.. — деди бола йиғлаб.\nЎғлининг кўз ёш тўкиши Азаматнинг жаҳлини чиқарди. Уни силтаб олдинга юрмоқчи эди, ўғли тихирлик қилиб туриб қолди.\n— Юр!.. — дея ўдағайлаганча ўғлининг юзига қараган Азамат унинг нигоҳида у лиммо-лим илтижони кўриб, ғалати бўлиб кетди. Боланинг кўзида кучли хоҳиш-истак, алам ўрнашиб қолгандек эди. Бу умидвор нигоҳларни рад этишга инсон зотининг бардоши етмайдигандек эди. Азамат беихтиёр чўнтагини кавлади. Ўғлининг илтижоли нигоҳи, сотувчининг ғолибона табассуми уни довдиратиб қўйганди. Чўнтакларини қайта-қайта кавлаштирди, ҳеч вақо йўқ.\n— Ўғлим, ҳозир шошилиб чиқибман. Уйга кирайлик, пул олиб чиқиб олиб бераман, — деди Азамат юмшоқлик билан.\n— Йўқ! — Ўғлининг ўжар, жарангдор овози янгради.\nАзамат яна ўтинди. Ахийри болакай отасининг гапига ишониб, унга эргашди. Сотувчи хотиннинг эса яна аламли ғўлдираши эшитилди.\nАзамат уйга кириб, ўзини ваннахонага урди. Юрагини тўлдириб юборган алам ўкирик бўлиб отилиб чиқди. У бақувват кафтини оғзига тўсиб йиғларди.\nМуяссар кечаси қайтди. Унинг ҳорғин чеҳраси, синиққан рангига қараб Азаматнинг юрагидаги изтироблар жунбушга келди. «Эртага ўзим ишга чиқаман!» деди тишларини ғижирлатиб.\nМуяссар унга ёвқараш қилди. Азамат унинг нигоҳларига дош беролмади.\nУ соатни тонгги бешга уйғотадиган қилиб, уйқуга кетди.\nСоат бир маротаба жиринглаши билан ўрнидан дик этиб турди. Оёқ учида юриб, даҳлизга чиқди. Ўн беш дақиқада кийиниб, кўчага отланди. Хотинининг сезмагани уни қувонтирар, назарида бугун омади келиб, иш топадигандек туюларди.\nУ анча йўл босди. Бир неча ишхонага кириб чиқди. Улардан жўяли жавоб ололмагач, йўлида давом этди. Бугун шаҳарни пиёда айланиб чиқсаям иш топиши керак. Шу пайт кўзи йўл ёқасидаги симёғочга ёпиштирилган «Даромадли иш» деб ёзилган қоғозчага тушди. Юраги қувончдан кўксини ёриб чиққудек эди. Қоғозчани олиб, обдон кўздан кечирди. У ерда кўрсатилган рақамга қўнғироқ қилишни ўйлади. Ёнидан елиб-югураётган йўловчилардан телефон сўради. Гўшакни ёқимли овозли қиз кўтарди. У ишхона манзилини айтди. Телефонни миннатдорона эгасига қайтараётган Азамат айтилган манзилга учиб боргудек эди.\nАйтилган жой узоқ бўлгани учун Азамат тушликдан кейин кириб борди. Ишхона кўп қаватли уйнинг биринчи қаватида жойлашганди.\n— Бироз кутинг, ичкарида одам бор, — деди ёш қиз уни таклиф қилиб.\nАзамат ўриндиққа чўкди. Бошлиқ билан бўладиган суҳбатни хаёлан ўйлади. Бу гал ишга киришини таъкидлаётгандек юраги гурсиллаб урарди. Ниҳоят, ичкаридаги киши чиқиб, Азамат кирди. Бошлиқ ўрта ёшли, жуссаси миқтигина киши эди. Азамат билан қуюқ сўрашиб, ўтиришга таклиф қилди.\n— Аввал ишлаганмисиз?\n— Ишлардим, беш ой аввал иш ўрни қисқартирилиб, бўшадим. Кейин бир-икки жойга ишга кирдим, баъзилари менга тўғри келмади, баъзиларида ишлаб кетолмадим.\n— Шундай денг, — деди салмоқланиб бошлиқ ва Азаматга таъна назари билан қаради, — ундай бўлса, бизнинг ишни ҳам тўғри келмайди десангиз-чи...\n— Йўқ, ундай демайман! — деди жон ҳолатда Азамат, — қандай иш бўлсаям қилавераман!\n— Ишни оғир-энгил деб ўтирмайсиз, шундайми? Кўринишингиздан спорт билан шуғулланадиганга ўхшайсиз... — деб ижикилади бошлиқ.\n— Акажон, айтяпман-ку, ҳамма ишни қиламан деб. Фақат ишласам, маош олсам бўлди. Оилам қийналиб қолди. Болаларниям еб-ичиши... — дея каловланди Азамат.\n— Биз яхши маош тўлаймиз. Иш ҳам сиз айтганчалик оғир эмас. Лекин иккита шартимиз бор...\n— Аввало, бизнинг ишимиз махфий иш. Оғзингизга маҳкам бўлсангиз, топшириғимизни сўзсиз бажарсангиз, қўлингизга мўмайгина пул тушади. Ахир сизга пул керак-ку.\n— У қандай иш экан? — деб ажабланди Азамат.\n— Буни кейинроқ айтамиз. Бугун уйингизга боринг, яхшилаб дам олинг. Икки-уч кун ичида буюртма оламиз. Кейин сизни чақиртириб, ишни топширамиз.\n— Ҳайдовчиликми? Бошқа давлатга мол олиб бориш керакми?— сўради Азамат бетоқатланиб.\n— Айтяпман-ку сизга, бизнинг ишимизда қизиқувчанлик, шошма-шошарлик ярамайди. Сизга пул керак, бизга эса яхши ишчи. Ишингизни кўнгилдагидек бажарсангиз, сизни ҳам, бизниям ошиғимиз олчи бўлади. Ҳайдовчиликка келсак, сизга топширадиган юмушимиз ҳам шунга ўхшаш. Бизнинг ишда сиздек ўнлаб ходимлар ишлашади, кўнглингизни тўқ қилинг!\nАзамат уйга қувониб қайтди. Хотинининг «нега кетиб қолдингиз, мен ишга боришим керак эди» деб жиғибийрон бўлиши ҳам асабини бузмади. Фақат уни юпатиш учун «Энди сени ишлашинг шарт эмас! Мен зўр иш топдим, маошиям кўп» деди. Муяссар бу гал ҳам эри алдаётганини тусмол қилиб, хўрсинишдан нарига ўтмади.\nИкки кун ўтиб, Азаматни телефон орқали чақиришди. Ниҳоят, иши юришганидан унинг оғзи қулоғида бўлиб уйдан чиқди. Уни ўша бошлиқнинг ўзи кутиб олди.\n— Ҳозир сизни бир жойга олиб боришади. У ердан молни олиб, хорижий давлатга етказиб берасиз. Паспортингизни беринг, самолётга билет олиш керак. Ишни битириб қайтганингизда улушингизни оласиз! — деди эркак хайрихоҳ овозда.\nАзамат қирқ ёшлардаги тепакал эркак билан айтилган жойга борди. У хонадонда бирга кетадиган ёш бир аёл ҳам бор эди. Билет олиниб, самолёт жўнашига қисқа вақт қолганида уларнинг қўлига махсус капсулаларни беришди. Азамат аввалига тушунолмади, кейин эса барчасини тушуниб, бош тортди. Эркак унга қирғийқараш қилди. Азаматнинг кўз олдига кўчадаги конфетга талпинган ўғли, унинг умидли жавдираши келди. Ўғлининг кўнглини ўкситмаслик учун ҳам барчасига розилигини туйди. Эркакнинг имоси билан кафтидаги учта капсулани бирин-кетин ютди. Аёл ҳам унинг қилиғини такрорлади.\n— Сизларни у давлатнинг аеропортида кутиб олишади. Бирон кишига сездирмасдан, миқ этмай юринглар, тушунарлими? — деди эркак таҳдидомуз.\nАзамат билан аёлни самолётга чиқаришди. Аёл бу ишнинг ҳадисини олганми ёки эркакнинг огоҳлантиришидан қўрқдими, йўл бўйи миқ этмади. Азамат эса ички қўрқувини сездирмаслик учун дераза оша оппоқ кўпириб ётган булутларни томоша қилиб кетди..\nРадан бир неча соат ўтиб, Азаматнинг ошқозонида қаттиқ оғриқ турди. Бояги овқат ёқмади деб ўйлаган Азамат аввалига ўтиб кетар деб кутди. Оғриқ борган сари забтига олиб, бошига чиқди. Яна озгина чидаса, манзилга етиб олишини ўйлаб, Азамат тишини тишига босди. Пешонасидан қуйилаётган совуқ тер, ошқозонидан бошланиб, бутун вужудини қамраётган оғриқ унинг қувватини кунпоя кун қилишга қодирдек эди. Самолёт ерга қўниб, тўхташга ҳозирлик бошланди. Азамат ўзини қўлга олишга қанчалик уринмасин, уддасидан чиқолмаётганди, кўзларининг ола-кула бўлишини, тишлари орасидан сирғалиб чиқаётган ихраш атрофдагиларнинг диққатини тортаётганди. Самолёт тўхтаб, стюардесса йўловчиларга тушиш лозимлигини хушмуомалалик билан айтди. Азамат ўрнидан туриб, юришга чоғланди. Шу пайт кўз олдини оппоқ туман қоплаб, ҳаммаси чаплашиб кетди.\nКўзини очганида нотаниш хонада чойшаблари оппоқ кароватда ётарди. Нима бўлганини тушунолмай, бошини кўтаришга уринди.\n— Бахтингиз бор экан, оғайни, омон қолдингиз! — деди ёнидаги кароватда ётган эркак кулимсираб, — ўзиям нақ жаҳаннамнинг оғзидан қайтдингиз-а?\nАзамат уни танимади. Кўзини юмиб, тин олди.\n— Менга нима бўлди? Нимага бу ерда ётибман?\n— Ие, қизиқ экансиз-ку, оғайни. Касалхонага беҳуш ҳолатда олиб келишибди. Ошқозонингизни оператсия қилишди. Насибангиз узилмаган экан, омон қолдингиз. Кечадан бери кўзингизни очмайсиз-а? Ўзи нимага ҳушингизни йўқотдингиз?.. — деб тили танглайига тегмаётган эркак истеҳзоли кулиб турарди.\nАзаматнинг унга жавоб қайтаришга мадори етмади. Кўзини юмган куйи ётаверди. Ҳамшира кириб, унга укол урди. Шифокор эса кўзининг косасини синчиклаб текширди.\n— Кеч ҳам бўлди, бирон нарса тамадди қиласизми, оғайни? — сўради ҳамхонаси унинг тепасига келиб.\nАзамат «йўқ» деб бошини чайқади. Эркак қандайдир мумтоз қўшиқни хиргойи қилиб, чиқиб кетди. Азамат кўзини очди. У ҳозир ўтган воқеаларни ўйлаб, таҳлил қиладиган аҳволда эмасди. Хиёл бурилиб, деразага қаради. Хона чироғи дераза оша акс бериб турарди. Азамат нотаниш жойнинг осмонига қаради. Кўзи ёғду сочиб турган юлдузга тушди. Яхшироқ тикилди. Ўша ўзининг юлдузи унга қараб тургандек дераза оша мўраларди. Азаматнинг юраги ҳаприқиб кетди. «Юлдузимни топдим!..» деди пичирлаб. Самодан унинг юрагига қувонч, меҳр қуйилиб келаётгандек эди. Кўз олдига хотини, болалари келиб, юзи ёришди. Уларни кўргиси келди. Лекин оиласи билан дийдорлашув энди қачон насиб этади Азамат буни билмасди....\n"http://www.kutubxona.com/wiki/index.php?title=Husniya_Pardayeva._Yulduzini_yoʻqotgan_odam_(hikoya)_/_Kiril&oldid=13451" dan olindi


Она Ватанни қўриқлаш - эр йигитнинг муқаддас бурчи | Ўзбекистон "Адолат" социал-демократик партияси\n16 Январь, 11:33 • Сурхондарё вилояти, Тадбир, Янгиликлар • 148 марта кўрилди • Комментариев к записи Она Ватанни қўриқлаш — эр йигитнинг муқаддас бурчи нет\nКуни кеча Ўзбекистон Республикаси Қуролли Кучларининг 26 йиллиги ва Ватан ҳимоячилари куни муносабати билан Термиз шаҳрида байрам тантаналари бўлиб ўтди.\nУмумхалқ байрами кўринишини олган тадбирларда Ўзбекистон “Адолат” СДП Сурхондарё Вилояти Кенгаши аъзолари ҳамда депутатлар ҳам фаол иштирок этишди.\nШаҳардаги Марказий Хиёбонга Вилоят Ҳокимлиги, Ўзбекистон Ёшлар Иттифоқи Вилоят Кенгаши, Ҳарбий хизматчилар, барча корхона ва ташкилотлар ходимлари, барча партиялар вакиллари ҳамда кенг жамоатчилик вакиллари ташриф буюришди.\nУнда сўзга чиққанлар она Ватанни қўриқлаш, унинг ҳимоясига бел боғлаш ҳар бир эр йигитнинг муқаддас бурчи эканлигини эътироф этишди. Ана шу масъулиятли вазифани сидқидилдан адо этаётган ҳарбий хизматчиларни байрам билан муборакбод этишди. Шундан сўнг ҳарбий оркестр ижросидаги куй-қўшиқлар ҳамоҳанглигида мотамсаро она ҳайкали пойига гулчамбарлар қўйиб ҳурмат бажо келтирилди. Маросимдан сўнг шаҳар марказий кўчаларида жанговор техникалар ва ҳарбийлар иштирокида байрамона парад уюштирилди. Тадбирга ташриф буюрганлар мазкур жараённи ўзгача шукуҳ ва ҳаяжон билан кузатишди.\nТантанали маросимдан сўнг иштирокчилар учун “Мардлар қўриқлайди Ватанни” шиори остида ҳарбий қисмларда очиқ эшиклар куни ташкил этилди. Унда қатнашчилар ҳарбийлар учун яратилган шарт-шароитлар, қуролларнинг яратилиш тарихи, улардан фойдаланиш қоидалари, чегарани қўриқлаш жараёнида ўзаро ахборот алмашиш тизими ҳақида атрофлича маълумотларга эга бўлишди.\nФирдавс Машарипов, Тадбир иштирокчиси:\n— Келажакда ҳарбий бўлишни хоҳлаган йигитлар ўзларини қизиқтирган барча саволларига жавоблар олишди. Жумладан, мен ҳам жанговор техникалар ҳақида батафсил маълумотга эга бўлдим. Ҳар биримизда Ватанга хизмат қилиш ҳисси жўш урди. Келажакда ҳарбий хизматни ўтаб Ватанимга сидқидилдан хизмат қилишни мақсад қилдим.\nБўлиб ўтган тадбир ёшларни нафақат ватанпарварлик руҳида тарбиялашга балки уларнинг қалбида она ватанга, халқимизга садоқат туйғуларини қарор топтиришда, тинчлигимизни асрашга ўз ҳиссасини қўшишга ундаши билан ҳам аҳамиятли бўлди.\nОна Ватанни қўриқлаш — эр йигитнинг муқаддас бурчи was last modified: Январь 16th, 2018 by matbuot\n« Буюк сиймо бошлаган саодат йўли Самимий, оддий тилда ташкил этилган сиёсий ўқувлар фуқароларда фаолликни оширмоқда »


АЯНЧЛИ ТАҚДИР – Мухтор ЖЎРАЕВ – Huquqbon\nАЯНЧЛИ ТАҚДИР – Мухтор ЖЎРАЕВ\nЖўраев Мухтор 1958 йилда Тожикистон республикаси, Қўрғонтепа вилояти, Қумсангир туманида тугилган.\nЖўраев Мухтор 8 нафар фарзанди ва турмуш ўртоғи билан 2002 йил Тожикистондаги вазият, яъни тожиклар билан ўзбеклар ўртасидаги миллатчилик, фарзандларининг билимсиз бўлиб қолаётганлигидан ташвишланиш уни оиласи билан Ўзбекистонга кўчиб келишга мажбур қилди.\nЛекин Ўзбекистондаги вазият у ўйлагандек эмас эди. Маълум бир муддат ичида, улар ўзларига бошпана топгунга қадар фарзандлари билан ўзининг яқин танишлариникида яшаб юришди. Гулистон шаҳар, “Пиллакор” қўрғончасидан уй сотиб олди. Жўраев Мухторнинг уйига махаллий ҳокимят томонидан бир қанча фуқаролар келиб, ҳар сафар “Руйхатга қўйганмисиз ёки йўқми?” дея сўроққа тутарди.\nЖўраев Мухтор Тожикистондан ўзининг ва фарзандларининг ҳаммасини руйхатдан чиқариб келган эди. “Вилоят руйхатга олиш бўлими”дан ўзининг руйхатга қўйишини сўраб борганда турли хил баҳоналар билан уни яна Тожикистонга қайтариб юборишган.\nТожикистоннинг Душанбе шаҳридан виза олиб келиш учун бир ой вақти кетган Жўраев Мухтор касалланиб қолади. Тожикистондан виза олиб келишга эришади, лекин Ўзбекистонда виза муддатини ҳар хил ҳужжатлар талаб қилган “паспорт столи” ходими муддатни ўтказиб юбориш учун ўйлаб топган баҳоналар оқибатида вақт тугаб, ишни жарима ҳолатига келтиради.\nБир қанча пуллар эвазига яна қайтадан Тошкентга бориб, Республика ОВИРидан 120.000 сўм жарима тўлаб виза муддатини олти ойга чўздиради. Бироқ, бу муддат ичида ҳам давлат мулозимларининг айби билан берилган олти ойлик вақт ўтказдириб юборилади. “Руйхатга олиш бўлими” ходимлари фуқаро шунча пулни қаердан топиши ҳақида ўйлаб ҳам кўрмайдилар.\nЖўраев Мухтор ўзининг устачилик касби билан саккиз нафар фарзанди ва турмуш ўртоғини бир ўзи ҳалол меҳнати билан боқиб келмоқда, ва шу кўчиб келган йиллари давомида бир қизини, унинг тақдирини ўйлаб, Тожикистонга турмушга чиқарди, чунки руйхатга қўйиш учун беҳисоб қийинчиликлар қизининг ҳам бошига тушишини хоҳламади.\nКизи Жўраева Мастонанинг тўйи 2003 йил 7 сентябр куни бўлиб ўтди ва улар Тожикистонга кўчиб кетиши керак эди, чунки куёв Тожикистон фуқароси эди. Жиззах вилояти ҳудудидан чегарадан ўтишда келин ва куёв қариндошлари 20 га яқин фуқаролар Ховост туман милиция ходимлари томонидан икки кун ушлаб турилган ва пора эвазига улар қўйиб юборилган.\nБир қанча машаққатлар билан келин-куёвни юртига олиб борилади ва тўй белгиланган кунига келин оғир ошқозон касалга чалинади ва икки-уч кунга тўй тўхтатилади. Келиннинг онаси Жўраева Тожининг айтишига қараганда ҳали ҳам қизида касаллик аломатлари бор экан.\nЖўраев Мухтор фарзандларини Гулистон шаҳар “Пиллакор” қўрғончасидаги мактабга ўқишга қўйди, лекин кўп ўтмай маҳалла фуқаролар йиғини раиси уларни мактабдан ҳайдаш учун урина бошлайди. Мактаб ўқитувчилари мактаб директори касал эканлигидан фойдаланиб, болаларни мактабдан ўқишдан ҳайдайди.\nМирзаобод туманига қарашли ички ишлар бўлими ва хокимият ходимлари болаларни ўқиш жойидан ҳайдашга уринишади. Мактаб директори ўзининг инсонпарварлиги билан болаларни, у ким бўлишидан, кимнинг фарзанди, қаернинг фуқароси бўлишидан қатъий назар, у билим олиш ҳуқуқига эга, дея мактабда уларнинг ўқишини таъминлаб қолди.\nҲозирда Жўраев Мухтор виза муддатини турли баҳоналар билан ўтказиб юборишга ҳаракат қилган ва бунга эришган давлат мулозимларининг қинғир ишлари учун қайтадан “Руйхатга олиш бўлими”га мурожаат қилиб, виза муддатини яна олти ойга узайтириб келиши керак. Табиий-ки, буларнинг ҳаммаси бир қанча пуллар эвазига бўлади. Ҳозирги кунга қадар бир қанча қарзларга ботган бу фуқароларнинг келажаги жуда ачинарли холда\nЖўраев Мухторнинг ўғли Жўраев Бахтиёр 1986 йил туғилган, у Тожикистоннинг Қумсангир районига тегишли мактабларнинг бирига эндигина билим олиш учун бориш фурсати келганда мамлакатда уруш бошланиб кетди. Тожикистондаги урушлар бартараф қилингунга қадар таълим-тарбия масканлари батамом ишдан чиқиб бўлган эди. 2002 йил улар Ўзбекистонга кўчиб келган вақтда унинг ёши мактаб ёшидан ўтиб қолган ва Бахтиёр Жўраев саводсиз бўлиб қолган эди. Ҳозирги кунда ҳам Бахтиёр Жўраев ўқиш–ёзишни билмайди.\nБахтиёрнинг синглиси Жўраева Гулининг тақдири ҳам худди акасиникидегидек, у ҳам акачи сингари саводсиз бўлиб қолди. Жўраев Мухтор ўзи ва унинг фарзандлари билан биргаликда бир қанча ҳуқуқлардан маҳрум қилингани сабабли Ўзбекистон фуқаролигини ололмаган. Бунинг оқибатида болалари учун давлат томонидан бериладиган бир қанча имтиёзлардан маҳрум қилинган Жўраев Мухторни Ўзбекистон ҳукумати турли баҳоналар билан сарсон-саргардон қилиб келмоқда.


Ўзбекистонда ишлаётган пенсионерларга нафақа пулини тўлиқ бериш масаласи ўрганилмоқда\nНаманганда пенсионерлар пенсия учун навбатда турибди.\nЎзбекистон ҳукумати ишлаётган пенсионерларга нафақа пулларини тўлиқ миқдорда тўлаш масаласини кўриб чиқади. Бу ҳақда Ўзбекистонни 2021 йилгача ривожлантириш стратегияси лойиҳаси муҳокамасига бағишланган медиа ҳафталик доирасида молия вазири Мубин Мирзаев маълум қилди.\nSputnik нашрининг 27 январь куни хабар беришича, ҳозирча “Нуроний” жамғармаси ходимларига пенсияларни тўлиқ тўлаш жорий этилди.\n“Бу масала долзарб бўлиб турибди ва биз бу йўналишда ишлаяпмиз. Биз бугунги кунда ишлаётган пенсионерларга нафақаларини тўлиқ тўлаш тўғрисидаги таклифларни ишлаб чиқаяпмиз”, деди вазир.\nЎзбекистонда амалдаги қонунчиликка биноан ишлаётган пенсионерларга нафақа пулининг 50 фоизи тўланади.


Банкни лицензиялаш тартиби - Ўзбекистон Республикаси Марказий банки\nБанкни лицензиялаш тартиби\nЯнгиланган сана: 26 Июл 2019, 13:42\nБанкларни лицензиялаш жараёни икки босқичдан иборат:\nбанк таъсис этиш учун Марказий банкнинг дастлабки рухсатини бериш\nбанкни рўйхатга олиш билан бир вақтда банк фаолиятини амалга ошириш учун лицензия бериш\nМуассислар томонидан таъсис шартномаси имзоланганидан сўнг бир ой мобайнида Марказий банкка электрон шаклдаги банк очишга дастлабки рухсатнома олиш учун аризани тақдим этадилар. (шаклни юклаб олиш)\n1) муассислар томонидан имзоланган ва уларнинг муҳрлари билан (агар муассис якка тартибдаги тадбиркор ёки юридик шахс бўлса) тасдиқланган таъсис шартномаси (уч нусҳада, уларнинг биттаси асл нусҳа). Жисмоний шахсларнинг имзолари ва таъсис шартномаларининг нусҳалари нотариал идора томонидан тасдиқланади (ягона муассислар бундан мустасно);\n2) муассислар томонидан тасдиқланган ва банк кенгаши раиси томонидан имзоланган банк устави (учта асл нусҳада);\n3) таъсис йиғилишининг уч нусҳада тайёрланган баённомаси. Бу ҳужжатда банкни ташкил этиш, устав капитали миқдори, банк устави ва бизнес-режани тасдиқлаш, банк кенгаши, бошқаруви ва тафтиш комиссиясини сайлаш тўғрисидаги қарорлар бўлиши лозим. Баённома нусҳалари банк кенгаши раиси томонидан тасдиқланади;\nа) банк кенгаши раиси томонидан тасдиқланган банкнинг барча муассислари тўғрисидаги маълумотлар;\nташкил этилаётган банк овоз берувчи акцияларининг бир ёки ундан ортиқ фоизига эгалик қиладиган жисмоний шахслар ва уларнинг яқин қариндошлари ҳақидаги маълумотлар;\nташкил этилаётган банк овоз берувчи акцияларининг беш ёки ундан ортиқ фоизига эгалик қиладиган жисмоний шахслар учун қўшимча равишда маълумотлар;\nташкил этилаётган банк овоз берувчи акцияларининг ўн ёки ундан ортиқ фоизига эгалик қиладиган жисмоний шахслар учун қўшимча равишда охирги икки йил учун солиқ декларациялари (хусусий тижорат банклари устав капиталида иштирок этаётган резидент жисмоний шахслар бундан мустасно);\nюридик шахснинг сўнгги уч йил учун, шу жумладан, солиқ органлари ва аудиторлик фирмаси томонидан тасдиқланган сўнгги икки ҳисобот санаси учун баланс ҳисоботлари;\nагар юридик шахс устав капиталида йирик иштирокчи-жисмоний шахс бўлса, у тўғрисидаги маълумотлар;\nбанкни ташкил этаётган муассис-юридик шахс кенгаши ва бошқаруви аъзолари тўғрисидаги маълумотлар;\nдавлат рўйхатидан ўтказилганлиги тўғрисидаги гувоҳнома нусҳаси ва тўлов реквизитлари;\n5) ташкил этилаётган банк овоз берувчи акцияларининг беш ёки ундан ортиқ фоизига эгалик қиладиган муассислар қўшимча равишда ариза тақдим қилингунга қадар охирги беш йил мобайнида суд ёки давлат органлари томонидан уларга нисбатан қўлланилган барча жазо чоралари тўғрисидаги маълумотлар. Марказий банк зарур ҳолларда мазкур кичик бандда келтирилган маълумотларни ташкил этилаётган банк овоз берувчи акцияларининг беш фоизидан кам бўлган улушига эгалик қиладиган муассислардан ҳам талаб қилишга ҳақли;\n10) банк бизнес-режаси. Унда банк фаолияти стратегияси, йўналишлари, кўлами, молиявий истиқболлари ва бошқа зарурий маълумотлар очиб берилиши керак;\nТаъсис йиғилиши баёнида 7 - 9, 12 ва 13-кичик бандларида кўрсатилган ҳужжатларни тасдиқлаш, шунингдек кенгаш раисини сайлаш тўғрисидаги қарорлар бўлиши лозим.\nРезюме, шахсий баланс қайдномаси ва банк бизнес-режасида келтирилган барча саволларга тўлиқ жавоб берилиши керак. Барча ҳужжатлар уч нусҳада тақдим этилади.\nБарча илова қилинадагиан ҳужжатларнинг асл нусхалари аризачи томонидан Марказий банкка бевосита тақдим этилиши лозим.\nБанклар Марказий банкда Тижорат банкларини рўйхатга олиш китобида рўйхатга олинган вақтдан бошлаб юридик шахс мақомини оладилар. Рўйхатга олиш билан бир вақтда уларга лицензия берилади.


Қозоғистондаги оммавий тартибсизликлар сабаби айтилди\n05:57 29 Феврал 2020\n14:46 09.02.2020 (Янгиланган 14:47 09.02.2020) Ҳавола олиш\nШанбага ўтар кечаси Жамбил вилоятининг Кордай туманида оммавий муштлашув юз берди. Бунинг оқибатида 10 киши ҳалок бўлди. Президентнинг аралашишига тўғри келди.\nТОШКЕНТ, 9 фев — Sputnik. Жамбил вилоятининг Кордай туманидаги оммавий тартибсизликлар маҳаллий аҳолининг йўлдаги можаросидан бошланган, деб хабар қилмоқда Sputnik Қозоғистон.\n“Бешинчи февраль куни йўл можароси рўй берган. Уч киши автомобилда тўғри йўлдан кетаётган бўлган, яна уч киши шу вақт уйдан йўлга чиққан. Можаро – ким кимга йўл бермади. Натижада одатда бўлгани сингари ўша жойнинг ўзида оғзаки гапдан қўл кўтаришга айланиб кетган”, - дея маълум қилган Қозоғистон ички ишлар вазири ўринбосари Алексей Калайчиди\nУнинг сўзларига кўра, можаро ижтимоий тармоқларда тарқатилгани туфайли катталашиб кетган. Ҳозирда ҳуқуқ-тартибот ходимлари иғвогарларни қидирмоқда. Улар орасида нафақат ёшлар, балки кекса ёшдагилар ҳам бўлган.\nВазир ўринбосарининг таъкидлашича, улар можаро жойига яқин ҳам бўлишмаган. Улар ўзларининг қандайдир ўйлари билан буни ижтимоий тармоқда ёритиш зарур деб ҳисоблашган.\n“Бироқ уларнинг постлари мана шундай таъсир кўрсатди”, - дея аниқлик киритган Алексей Калайчиди.\nҚозоғистон ССВнинг тасдиқланган маълумотларига кўра, оммавий тартибсизликлар оқибатида ўн киши ҳалок бўлган, 165 киши тиббий ёрдам сўраб мурожаат қилган. 50 киши (10 киши Қирғизистонда) касалхонага ётқизилган, 8 киши жонлантириш бўлимида қолмоқда.\nЭслатиб ўтамиз, аввалроқ Қозоғистон жанубида оммавий муштлашув юз бергани хабар қилинган эди.


«Isuzu Motors» Самарқандда автомобиль ишлаб чиқариш ҳажмини икки баробарга оширмоқчи\n«Isuzu Motors» компанияси Самарқанд автозаводида автомобиль ишлаб чиқариш ҳажмини икки баробардан кўпроққа оширишни мўлжалламоқда. Бу ҳақда Япония компанияси расмий вакили Ясуюки Нижимага асосланиб, Kun.uz мухбири хабар берди.\n«ЎзАвто» бизни қўллаб-қувватлаяпти. Самарқанд автомобиль заводи акцияларининг бир қисми бизга тегишли. Ҳозир бу заводда йилига 3-4 минг автомобиль ишлаб чиқариляпти. Бу кўрсаткични йилига 10 мингтагача етказиш режамиз бор», – деди Ясуюки Нижима.\n«Isuzu Motors» расмийси ўтган ҳафта Япониянинг Фужисама шаҳрида бўлиб ўтган халқаро автомеханиклар танлови вақтида журналистлар билан суҳбатда бўлиб, юқоридаги маълумотни қайд этиб ўтди.\n«Isuzu Motors» вакилларининг қўшимча қилишича, компания ҳозирча электробуслар ва гибрид автобусларни Ўзбекистонда ишлаб чиқаришни режалаштирмаяпти.\n«СамАвто» маълумотига кўра, Самарқанд автомобиль заводининг 8 фоиз акцияси «Isuzu Motors»га қарашли. Завод акцияларининг 58 фоизига «Ўзавтосаноат», 26 фоизига «Асака» банки, яна 8 фоизига Япониянинг «Itochu» корпорацияси эгалик қилади.\n1999 йилда очилган Самарқанд автомобиль заводи 2006 йилдан буён «Isuzu Motors» компанияси билан ҳамкорлик қилиб келмоқда. Завод автобуслар, юк ва махсус автомобиллар ишлаб чиқаради. Маҳсулотлар қаторида дизель двигателидан ташқари, сиқилган табиий газда юрувчи автомобиллар ҳам бор. Бу транспорт воситалари экологик жиҳатдан «Евро-2»дан «Евро-5»гача бўлган стандартда ишлаб чиқарилмоқда.\nЗавод маҳсулотлари қўшни республикалар, Россия ва Грузияга экспорт қилинади.\nҲозирга келиб, Самарқандда ишлаб чиқарилган жами автомобиллар сони 36 мингдан ортади.\nМаълумот учун, «Isuzu Motors» – биринчи япон автоишлабчиқарувчиси саналади. Асос солинганига юз йилдан ошган компания бутун дунё бўйлаб тижорат ва юк автомобиллари, йўлтанламаслар ва автобуслар ишлаб чиқаради.\n2018 молия йилида «Isuzu» моделидаги 648 мингга яқин автомобиль сотилган. Улардан тўрт мингга яқини, юқорида таъкидланганидек, Самарқанд автомобиль заводи ҳиссасига тўғри келади.\n#Самарқанд автомобиль заводи\nЯпониянинг энг узоқ ўтмишга эга автомобиль компанияси – Isuzu ҳақида 5та факт\nЎзбекистонлик автомеханиклар Япониядаги халқаро танловда иштирок этди\nЎзбекистонлик автомеханиклар Япониядаги халқаро танловда қатнашади


ЖАҲОН ЧЕМПИОНАТИГА ҲОЗИРЛИК - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЖАҲОН ЧЕМПИОНАТИГА ҲОЗИРЛИК\nЧоп этилган 15 Июн 2017\tКӯришлар: 702\nКелгуси ойнинг биринчи ўн кунлигида Қозоғистон Республикаси пойтахти Остона шаҳрида белбоғли кураш бўйича жаҳон биринчилиги турнирига старт берилади.\nУнда Тожикистон вакиллари ҳам юртимиз шарафини ҳимоя қилишади. Суғд вилояти белбоғли кураш федерациясидан маълум қилишларича, 16 нафар курашчи 8 вазн тоифасида гиламга чиқади.\nИлгари хабар қилганимиздек, белбоғли курашчиларимиз Россия Федерациясининг Оренбург шаҳрида ўтказилган Жаҳон кубоги мусобақаларида иштирок этишганди.\nТожикистон намояндалари нуфузли мусобақада 54 очко жамғариб, умумжамоа ҳисобида биринчи жойни эгаллашган эди.\n----------- Сув спорти -----------\nДУНЁ МИҚЁСИДАГИ МУСОБАҚАЛАРДА\nТожикистонда сув спортининг байдарка ва каноэда эшкак эшиш тури йилдан-йилга равнақ топиб бормоқда.\nБу спорт билан шуғулланувчи вакилларимиз айни пайтда жаҳон миқёсидаги мусобақаларда қатнашиб, янги мавсумни бошлаб юбордилар.\nШулардан бири - Шаҳриёр Даминов. Эшкак эшувчи Венгриянинг Сегеда ва Сербиянинг Белград шаҳарларида ташкил этилган Жаҳон кубоги беллашувларида иштирок этишга улгурди.\nВенгриядаги курашларда квалификацион босқичдан муваффақиятли ўтиб, «С» гуруҳида қатнашиш ҳуқуқини қўлга киритди. Гуруҳ босқичи мусобақаларида эса, кучли учликдан жой олди.\nМутахассисларнинг фикрларича, унинг Сербия турнирида эришган натижаси ҳам ёмон эмас.\n«БАРҚЧИ»ДА ЯНГИ БОШ МУРАББИЙ\nОлий лига жамоалари ўртасидаги юқори дивизион чемпионати аъзоси Ҳисор шаҳрининг «Барқчи» жамоаси маъмурияти клубга янги бош мураббий тайинланганини маълум қилди.\nЖамоанинг собиқ бош мураббийи Виталий Левченко Россия Федерациясининг «Крилев Советов» клуби мураббийлар штабига ишга ўтганидан кейин, ҳисорликларнинг мамлакат чемпионатидаги тақдири Мубин Эргашевга ишониб топширилди.\nЯнги бош мураббий УЕФА (Европа футбол ассоциациялари бошқармаси)нинг «Pro» лицензиясига эга.\nМубин Эргашев илгари «Истиқлол», «Хўжанд», «Вахш» каби бир қатор олий лига жамоаларини бошқарган.\n----------- Олимпизм -----------\nДАСТУРГА ЎЗГАРТИШЛАР КИРИТИЛДИ\nЛозанно шаҳрида бўлиб ўтган Халқаро олимпиада қўмитаси йиғилишида 2020 йилда Токиода ўтказиладиган ёзги олимпиада ўйинлари дастурига бир қатор ўзгартиришлар киритилди.\nЖумладан, 3х3 баскетбол, ВМХ фристайл, стол тенниси, аёллар ўртасида рулсиз тўртлик академик эшкак эшиш, эркаклар ўртасида 800, аёллар ўртасида 1,5 минг метрга сузиш, енгил атлетика 4х1000 метрга аралаш, 4х4000 метрга эстафета, жамоавий дзюдо, аёллар ва эркаклар ўртасида жамоавий қиличбозлик.\nШунингдек, бокс бўйича эркаклар ўртасидаги икки вазн тоифаси олиниб, аёллараро мусабақаларга киритилди.\nЭслатиб ўтиш жоизки, навбатдаги XXXII ёзги олимпиада ўйинлари 2020 йилнинг 24 июлидан 9 августигача Японияда бўлиб ўтади.\nФИНАЛЧИ ЖАМОАЛАР АНИҚЛАНДИ\nХабарларимиздан бирида Қозоғистоннинг «Astana Arlans» жамоаси Бутунжаҳон бокс серияси (WSB)нинг финал босқичи йўлланмасини қўлга киритганини таъкидлаган эдик.\nҲал қилувчи финал босқичининг иккинчи йўлланмаси Кубанинг «Cuba Demadores» жамоасига насиб этди.\n«Озодлик ороли» намояндалари ярим финалда колумбиялик чарм қўлқоп усталарини йирик - 5:0 ҳисобида мағлубиятга учратишди.\n«Astana Arlans» ва «Cuba Demadores» жамоалари ўртасида финал босқичи жанглари ўтказиладиган макон ҳамда муддат ҳақида қўшимча маълумот берилади.\nРОССИЯЛИК - ЕВРОПА ЧЕМПИОНИ\nБелорус Республикаси пойтахти Минск шаҳрида шаҳмат бўйича Европа чемпионати мусобақалари якунига етди.\nТурнирнинг сўнгги турида грузиялик гроссмейстер Баадур Жобава билан дуранг ўйнаб, умумий очколар сонини 8,5 баллга етказган россиялик Максим Матлаков Европа чемпиони унвонига сазовор бўлди.\nУчинчи ўринни ҳам ғолибнинг ватандоши Владимир Федосеев ишғол этди. У охирги турда Дмитрий Яковенкони доғда қолдирди.\nЕвропа чемпионати мусобақаларида қитъанинг 38 давлатидан 400 нафар шаҳматчи бош соврин учун ўзаро кураш олиб борди.\nБугун: 13-08-2020 10:24:14


Twitter тармоғида Сурия Фуқаролар Мудофаасининг оқ дубулғалилари жойлаган видеода Суриянинг Шарқий Ғутадаги, Дума шаҳрига бўлган тахминий кимёвий ҳужумдан кейинги ёш болалар тасвирланган. (Сурия Фуқаролар Мудофааси Twitter саҳифаси/AFP). Дума шаҳри мувофиқлаштириш қўмитасининг Facebook саҳифасидан олинган иккинчи видеода болалар ва катталар худди шу кимёвий ҳужумдан кейин Дума шаҳрида жойлашган тиббий муассасада сув билан ювилиб, муолажа қилинмоқдалар. (Дума шаҳри мувофиқлаштириш қўмитаси/AFP)\nДАМАШҚ – Сурия пойтахти, Дамашқ яқинидаги исёнчилар қўлида бўлган Дума шаҳрига кимёвий дея гумон қилинган ҳужум халқаро норозиликларга сабаб бўлди ва уларнинг сабабчиларини жавобгарликка тортилиш талаб қилинмоқда.\nШарқий Ғутадаги исёнчилар маскани бўлган Дума шаҳрига жума ва шанба (6-7 апрель) кунлари такрорий ҳаво ҳужуми уюштирилди, бунинг натижасида камида 80 киши ҳалок бўлган. Россия қўллаб-қувватлайдиган Сурия президенти Башар ал-Асад заҳарли хлор газини қўллашда айбланмоқда.\nДамашқ ва Москва бу хабарларни «сохта» дея рад этди.\nКимёвий ҳужум 7 апрель кечки пайт юз берган ва унда «заҳарли хлор гази» қўлланилган, деб хабар берган Суриянинг Оқ дубулғалилари. Фуқаролар мудофаасиниг кўнгиллилари Суриянинг исёнчилар назоратидаги ҳудудларда биринчилардан бўлиб ёрдамга етиб боришади.\nОқ дубулғалилар номи билан танилган Сурия фуқаролар мудофааси хабарига кўра, Дума шаҳрида айрим оилалар ўз бошпаналари ва уйларида «газдан бўғилиб ҳалок бўлганлар». «Қурбонлар сони кескин ошиб бормоқда, тез ёрдам гуруҳлари ва фуқаро мудофааси кўнгиллилари қидирув ва қутқарув ишларини давом эттирмоқдалар», деб хабар қолдирилган 7 апрель куни Оқ дубулғалиларнинг Twitter саҳифасида. (Оқ дубулғалилар)\n7 апрель куни ҳаво ҳужумига учраганидан сўнг Дума шаҳрида яшовчи фуқаролар орасида нафас сиқиши ва кимёвий қуроллар таъсирига учраш белгилари ҳақида хабар берилган. Сурия фуқаролар мудофааси ҳудудни текширмоқда ва жароҳатланганларни тиббий марказларга етказмоқда. (Оқ дубулғалилар)\nЎтган йили 20 ноябрь куни Россия президенти Владимир Путин (марказда), Сурия президенти Башар Асад (чапдан иккинчи), Россия мудофаа вазирлиги ва Россия армиясининг бош штабининг юқори лавозимли расмийлари билан учрашди. (Кремль)\n«Аксарияти аёллар ва болалар бўлган 500 дан ортиқ бемор кимёвий модда таъсирида пайдо бўладиган аломатлар билан маҳаллий тиббий марказларга етказилди», деб хабар берилади Сурия Америка шифокорлар жамияти ва Оқ дубулғалиларнинг қўшма баёнотида.\nБеморларда «нафас олиш қийинлашуви, марказий цианоз, оғиздан ҳаддан зиёд кўпик чиқиши, мугуз пардасининг куйиши ва хлорга ўхшаш ҳид чиқиши» каби аломатлар мавжуд эди, дейилади хабарда.\nОқ дубулғалилар томонидан онлайн жойлаштирилган видеода ерда ғужанак бўлиб ётган, териси сариқ тусга кирган ва оғзидан кўпик чиқаётган жабрдийдалар кўрсатилган.\n18 февралдан буён Шарқий Ғутада исёнчилар қўлида бўлган сўнгги шаҳар Думада Сурия ва Россия кучлари шиддатли қирғин олиб боришмоқда, бир вақтлар у исёнчиларнинг Дамашқ ташқарисида жойлашган асосий қўрғони эди.\n2013 йилнинг сентябр ойида Россия Суриянинг кимёвий қурол-яроғи заҳирасини йўқ қилинишини кафотлаши керак эди, аммо ўша даврдан бери Асад режими қайта-қайта газ ҳужумлари уюштираётганликда гумон қилинмоқда.\n«Халқаро жавобгарликка тортиш» чақируви\nСурияда кимёвий қурол қўлланилиши исботи ҳарбий ҳаракатлар бошланишига сабаб бўлиши мумкин дея бир неча бор таъкидлаган Франция, 9 апрель, душанба куни БМТ хавфсизлик кенгашини фавқулодда йиғилиш ўтказишга чақирди.\nТаклиф БМТ Хавфсизлик кенгашининг саккиз аъзоси, жумладан, Америка Қўшма Штатлари ва Британия томонидан имзоланди, худди шу вақтда Россия тинчликка глобал таҳдидларни муҳокама қилиш учун БМТ Хавфсизлик кенгашининг алоҳида йиғилишини ўтказишни сўради.\n«Кимёвий қуролдан фойдаланиш ҳарбий жиноятдир», деди Франция ташқи ишлар вазири Жан Ив Ле Дриан.\nДушанба куни Британия ташқи ишлар вазири Борис Жонсон ушбу ҳодисага «кучли ва мустаҳкам халқаро жавоб» қайтаришга чақирган.\n«Агар тахминлар тасдиқланса, бу Асад режимининг ўз халқига нисбатан ваҳшийлиги ҳамда ушбу қуролларни қўлламаслик мажбуриятига бепарволигини яна бир карра исботлайди», деди Британия бош вазири Тереза Мей душанба куни Копенгагенда Дания бош вазири Ларс Локке Расмуссен билан учрашувдан сўнг.\n«Агар улар айбдор деб топилсалар, режим ва уни қўллаб-қувватлаганлар, жумладан, Россия ҳам жавобгарликка тортилиши керак», деди у.\nБундан аввалроқ, АҚШ президенти Доналд Трамп ва Франция президенти Эммануел Макрон гумон қилинган вахшийликка нисбатан «мустаҳкам ва уюшган жавоб қайтаришга» чақирган эдилар.\nИкки раҳбар кимёвий қурол қўлланилганини «тасдиқловчи» маълумотлар билан алмашиб, БМТ Хавфсизлик кенгашининг душанба кунги йиғилиши чоғида саъй-ҳаракатларни мувофиқлаштиришади, деб хабар беради Елисей саройи матбуот хизмати.\nТрамп «бемаъни кимёвий ҳужум» қимматга тушиши мумкинлиги ҳақида огоҳлантирди.\nХитой «ҳар қандай вазиятда ҳар қайси давлат томонидан» кимёвий қурол қўлланилишини қоралайди, деди душанба куни журналистларга Хитой Ташқи ишлар вазирлиги матбуот котиби Ген Шуан.\nДушанба куни телефон орқали суҳбат чоғида Туркия президенти Ражаб Тойиб Эрдоған Россия президенти Владимир Путинга ҳужум ҳақида ўз хавотирларини билдирди.\nТуркия Ташқи ишлар вазирлиги ушбу ҳужум учун Асад режими жавобгар эканлигида «асосли гумон» борлиги ҳақида хабар берди.\nЯкшанба, 8 апрель куни Саудия Арабистони, Қатар, Баҳрайн ва Қувайт алоҳида баёнотларда ваҳшийликларда гумон қилинганларни қораладилар.\n«Сурияда ҳарбий жиноятчиларнинг жазосиз қолишлари ваҳшийликлар давом этишига сабаб бўлди ва қурбонлар учун адолат ўрнатилишига путур етказди», деб хабар берди Қатар Ташқи ишлар вазирлиги.\nҚувайт Ташқи ишлар вазирлиги расмийси ушбу ҳодисага нисбатан «зудлик билан халқаро миқёсда жавоб чоралари кўришга» чақирган.\nКимёвий қуролдан фойдаланиш тарихи\nКимёвий қуролларни тақиқлаш ташкилоти (КҚТТ) мутахассислари Думадан келган хабарларни текширмоқда, деди душанба куни КҚТТ бош директори Аҳмет Узумчу вазият борасида «чуқур ташвиш» билдириб.\nУлар аниқлаган натижалардан Кимёвий қуроллар конвенцияси ҳужжатини имзолаган 192 мамлакат, жумладан Сурия ҳам хабардор қилинади. Сурия 2013 йил токсик қуроллар заҳирасига эга эканлигини хабар қилганидан сўнг конвенцияга қўшилган.\nКҚТТ хабар қилинган барча токсик заҳирани йўқ қилган, аммо Узумчу Сурия режими тан олган хабарида айрим ноаниқликлар борлигини бир неча марта таъкидлаганди.\nСурияда кимёвий қурол қўлланишига оид «доимий айбловлар» манзарасида КҚТТ 2014 йилда фактларни ўрганиш бўйича ўзининг мустақил комиссиясини тузди. Ушбу комиссия 2014 йилдан бери заҳарли газларни қўлланиши эҳтимоли бўлган 70 дан ортиқ ҳолатларни тергов қилган.\n2015 йилда КҚТТ Бирлашган Миллатлар Ташкилоти билан ҳамкорликда тергов гуруҳини тузган, ушбу гуруҳга Суриядаги кимовий ҳужумлар ортида кимлар турганини аниқлаш вазифаси юклатилган.\nОктябрь ойида гуруҳ Сурия ҳарбий ҳаво кучлари 2017 йил апрелда исёнчилар эгаллаган Хон Шейхун шаҳрига зарин гази билан ҳужум қилгани ҳақидаги танқидий ҳисоботни эълон қилганди.\nКимёвий қуролларни тақиқлаш ташкилотининг (КҚТТ) яқинда эълон қилинган бошқа бир ҳисоботида зарин гази 30 март куни Латамна қишлоғида қўллангани аниқланган.\nСурия режими 2014 ва 2015 йилларда 3 та қишлоқда хлор газини қўллашда айбланган эди.\nДушанба куни Россия ташқи ишлар вазири Сергей Лавров россиялик мутахассислар Думада кимёвий ҳужум белгиларини топмаганини маълум қилганди.\nБироқ, тарихда Россия Путиннинг манфаатларига қарши бўлган ҳодисаларни бости-бости қилиши ва Кремлга фойда келтирадиган ёлғонни тарқатишини тасдиқловчи далиллар етарли.\nЖумладан, Россия мудофаа вазирлиги ўтган йил декабрда Суриядан «Ислом давлати» (ИД) жангариларини қувиб чиқариш бўйича миссияси ўз якунига етгани ва мамлакат ушбу жангари гуруҳдан тозаланганини эълон қилганди.\nУ четлатилган... бу ерда ҳа эътиборсиз қолдирилган...\nЯна ўша гап: «Россия айбдор, Путин ваҳший!». Сентралазияньюс ўз нонини оқлаши керакми? Исботсиз, ҳеч қандай текширувларсиз, Россия ва Путинни айблаш авжига чиққанда, бу сайт ҳам ўз раҳнамоларига янада яхши кўриниш мақсадида, оқни қора, қорани оқ дейишдан, керак бўлса раҳнамолари айтган ашулага ўйнашган тайёр! ОФАРИН ФЕЙК НЬЮС, ОФАРИН!!!\nБу ердаги янгиликлар Трамп билан учрашув давомида Путлернинг тухумлари қандай катта эканлигини тарғибот қилган сиздаги биринчи каналдаги каби ростгўй. Асад режими ҳимоясига Россия тоғдек тургани ҳеч нима демаяптими?\nАмерика ҳамма нарсани, жумладан шу кимёвий ҳужумни ҳам тўқиб чиқарган.\nСиёсатни тушунишдан аввал бирор бир тилни ўргангин, бўлмаса сендака «аҳмоқларни» деб одам уялади


COVID-19 билан иккинчи марта касалланиш мумкинми? Ўзбекистон янгиликлари\n30 September 2020, 23:22\nЎзбекистон, Тошкент – Batafsil.uz ЯА. Аҳоли орасида коронавирус инфекцияси билан қайтадан касалланиш мумкинми деган савол пайдо бўлмоқда. Бунга аниқлик киритиш мақсадида ССВ Матбуот хизмати ССВ ҳузуридаги Коронавирусга қарши курашиш штаби аъзоси Нурмат Отабековга мурожаат қилди:\n– Ушбу саволга жавоб беришдан аввал дунё хамжамиятида бўлаётган воқеа ва ҳодисаларга эътибор қаратсак мақсадга мувофиқ бўларди, – дейди Н. Отабеков. – Баъзи бир давлатларда ушбу касаллик билан қайтадан касалланиш эҳтимоли борлиги, ҳатто иккинчи марта касалланган беморлар қайд этилганлиги ҳақида маълумотлар учраб турибди. Лекин бугунги кунда аниқ айтишимиз мумкинки, касалликнинг ўнинчи кунидан бошлаб беморда COVID-19га қарши мукаммал иммун тизими шакллана бошлайди. Ўз тасдиғини топган яна бир жиҳат шуки, касалликни оғирроқ бошдан кечирган инсонда шаклланган иммун тизими анча мустаҳкамроқ бўлади.\nҚолаверса, дунёда COVID-19 ёппасига қайтадан ҳаммада қайд этилиши тўғрисида биронта ҳам асосланган илмий маълумот йўқ.\nCOVID-19 янги касаллик бўлиб, уни тўлиқ ўрганиш бўйича изланишлар ҳали охирига етганича йўқ. Аммо касалликни бошдан ўтказган одамда уни ушбу касалликдан кейинчалик ҳам ҳимоя қилишга қодир иммунитет шакллананиши тўғрисидаги асосли маълумотлар кишини қувонтиради.\nОдам хотирасидан кўп нарса чиқиб кетиши мумкин, лекин иммун тизими хотирасидан ҳеч қачон ҳеч нарса чиқиб кетмайди. Ҳатто касалликдан кейин хосил бўлган антитаначалар титри кам бўлса ҳам, улар касаллик билан кураша олади.\nАҳоли орасидаги суҳбатлар давомида икки марта COVID-19 билан касалланганлигини таъкидлаётган одамларни ҳам учратиб турибмиз. Агар шу каби ҳолатлар лабораторияда COVID-19 вируси борлиги тасдиқланган тақдирда ҳам, биз бунга битта касаллик билан иккинчи марта касалланди деган фикр билан қарашимиз керак эмас. Буни шу билан изоҳлашимиз мумкинки, касаллик юқтириб олган организм ундан тўлиқ тузалиб улгурмаган ёки лаборатория текширувларида тест системалар билан боғлиқ муаммолар бўлиши мумкин.\nCOVID-19 бир одамда узоқ муддат сақланиб қолиш эҳтимоли йўқ эмаслигини ҳам унутмаслигимиз лозим. Айтайлик, бемор даво курсини қабул қилиб бўлгач, таҳлил ўтказилганида манфий натижа қайд этилган ва у ўзини соғайган деб ҳисоблаган. Аслида эса тузалмаган. Кейинчалик мусбат натижа қайд этилиши беморда қайтадан касалландим, деган фикрни шакллантирилишига асос бўлиши мумкин.\nШунингдек, COVID-19ни иккинчи марта юқтириб олиш ҳолатига тўлиқ ишониш учун геном даражасида таққослаш ўтказиш керак бўлади. Яъни қуйидаги саволга жавоб топишимиз лозим: беморда касалликни яна айнан ўша вирус чақирдими ёки бошқа бир вирусми? Биринчи ва иккинчи ҳолатда геном (ирсият) даражасида солиштириш ўтказиш орқалигина бемор COVID-19 ни қайтадан юқтириб олди, деган фикрга келишимиз мумкин.\nCOVID-19 билан рўбарў келганимизга қарийб бир йил бўлаяпти, у тўғрисида кузатувлар ҳали жуда кам. Балки бир муддат ўтгандан сўнг аниқ хулосалар айтишимиз мумкин бўлар. Ёки вақт ўтиши билан иммун тизими кўрсаткичларида ҳам бирмунча пасайиш, сусайиш каби аломатлар кузатилиши мумкин. Балки биз COVID-19 штами билан чақирилган касалликдан кейин тўлиқ турғун иммунитет шакллантирармиз, балки бу йўналишда эмлаш тадбирлари ёрдам берар. Ҳозирча кузатувлар муддати жуда кам. Ҳали ҳосил бўлган иммун тизими неча йилгача давом этиши бўйича аниқ башоратлар қилиш қийин. Лекин шу эпидемик мавсумда бир марта касалланган одам иккинчи марта касалланиш эҳтимоли йўқ.


23 октябрь, 2019, 16:40 279\nТеглар:Ўзбекистон Лига кубоги | АГМК | Миржалол Қосимов\nМирқалол Қосимовнинг финалдан олдинги фикрлари\nЎзбекистон лига кубоги ярим финалида АГМК ўз майдонида "Динамо"ни 3:0 ҳисобида мағлубиятга учратди. Ўйиндан сўнг олмалиқликлар устози Миржалол Қосимов ўз фикрларини билдириб ўтди. Бу ҳақда клуб матбуот хизмати хабар берди.\n- Финалга чиққанимиздан хурсандмиз. Ҳар қандай мусобақада финалга чиқиш ёқимли. Лига Кубоги ҳам ўзига яраша тарих. Мавсум сўнггида ҳар уч кунда ўйин бўлмоқда, шу боис таркибда баъзи ротацияга қўл урдик. Биринчи голдан кейин йигитлар бироз хотиржамликка берилишди. Футболда бундай ҳолатлар руй бериб туради. Лекин иккинчи таймда барчасини жойига қўйдик ҳамда керакли натижага эришиб, финалга чиқдик, - деди Қосимов.\nФото АГМК жамоаси иштирокидаги матбуот анжуманидан фоторепортаж


Олмаотада ўтказилган мерганлик мусобақаси иштирокчилари, санасиз сурат. (Қозоғистон қуроллар уюшмаси)\nНУР-СУЛТОН – Қуролларни қайтиб олиш ва амнистия акциясининг илк ойида бутун мамлакат бўйлаб полиция идораларига фуқаролар томонидан ихтиёрий равишда 1500 дона ўқотар қурол топширилган. Бу ҳақда Ички ишлар вазирлигининг (ИИВ) душанба (13 май) кунги баёнотида хабар берилган.\n«Жамоат хавфсизлигини таъминлаш ва ўқотар қуроллар иштирокидаги жиноятларнинг олдини олиш мақсадида 10 апрелдан мамлакат бўйлаб аҳолидан ноқонуний қурол-яроғ, ўқ-дори ва портловчи мосламаларни қайта сотиб олиш акцияси ўтказилмоқда», деб хабар берди вазирлик.\nИИВга кўра, Қозоғистон ҳукумати ўз қуролларини топширмоқчи бўлганлар учун 100 миллион тенге (263 минг АҚШ доллари) ажратган. ИИВ қуролларни сотиб акцияси якунланадиган санани эълон қилганича йўқ, аммо ажратилган маблағ тугаши билан акция ҳам ўз ниҳоясига етади.\nРўйхатдан ўтказилмаган қуроллар ва ўқ-дориларни ўз ихтиёри билан топширган фуқаролар жиноий ва маъмурий жавобгарликдан озод этилади ҳамда уларга пул тўланади, дейилади хабарда.\nНур-Султонликлар томонидан топширилган қуроллар, 10 май куни олинган сурат. (Қозоғистон ИИВ)\n«Рўйхатдан ўтмаган қуролларни қайта сотиб олиш акцияси қадимий қуролларни мерос сифатида олган, қолиб кетган ўқ-дорилар ёки бошқа йўллар билан қўлга киритилган қуролларнинг эгалари учун фойдали бўлиши мумкин», дейди Жамбил вилоятидан бўлган тажрибали овчи Николай Колесников Карвонсарой нашрига.\n«Қуроллар ихтиёрий равишда топширилса, ҳукумат жавобгарликдан озод қилишни ва мукофот пули берилишини кафолатлайди, бу эса ноқонуний қурол эгаси учун айни муддаодир», деди у.\nҚозоғистон фуқароларига овчилик қуроллари, газли тўппончалар ва кўзни ачиштирувчи спрейларга эгалик қилишга рухсат берилади.\n«Қурол сотиб олиш учун ИИВ рухсатномаси талаб этилади. Овчилик қуролини сотиб олиш учун эса, овчилик лицензиясига ҳам эга бўлиш керак», деди Колесников. «Шунингдек қуролларни хавфсизликда сақлашга ҳам эътибор қаратилган – ҳар бир овчи ёки қурол эгасида сигнализация билан жиҳозланган сейф бўлиши шарт.»\nПолиция ходимлари вақти-вақти билан қуролларни сақлаш шароитларини текширадилар, қоида бузилиши аниқланган тақдирда, қурол соҳибига жарима солинади ёки қурол мусодара қилинади, деди у.\nМамлакатда доимий яшовчи чет эл фуқаролари қурол сотиб ололмайдилар, бундай ҳуқуқ фақат Қозоғистон фуқароларига тегишли, деди Колесников.\n«Кимдадир қурол бор экан, ундан эртами-кечми ўқ узилиши мумкин», деди у. «Агар овчилик қилмасангиз, унда бу қуролни топшириб, қонунни бузмаганингиз маъқул.»\nҲар бир қурол учун мукофот пули унинг ҳолатига қараб 25 минг тенгедан 250 минг тенгегача (66 АҚШ долларидан 660 АҚШ долларигача) бўлиши мумкин. Қурол эгалари ўз қуролларини исталган полиция идорасида топширишлари мумкин.\nАкция ноқонуний эгалик қилинган қуролларни ихтиёрий ва беғараз топшириш тўғрисидаги 2015 йилги низомга мувофиқ амалга оширилмоқда. Низомга кўра, полициячилар ўз қуролини топширишни истаган фуқароларнинг уйига боришлари керак.\nИИВ фуқароларни портловчи моддалар ва қурилмалар билан жуда эҳтиёткор бўлишга чақирган.\nФуқаролар ҳар қандай портловчи моддалар ёки ўқ-дорилар билан муомала қилишга ва уларни ташишга уринмаслиги, аксинча полицияга хабар бериши керак, дейилади 26 апрель куни ИИВ сайтида эълон қилинган баёнотда.\nПолиция тўплаган қуролларнинг аксарияти – деярли 88 фоизи – силлиқ стволли ов милтиқларидир. Қолганлари жанговар ва пневматик қуроллардан иборат. Шунингдек, фуқаролар ўқ-дориларни ҳам топширганлар.\n«Акция бошланганидан бери Жамбил вилоятида ноқонуний қуролни топширишга бўйича 101 та ариза тақдим этилган», деди Жамбил вилояти полиция идораси вакили Гулсара Мухтаркулова Карвонсарой нашрига.\n«Полицияга 162 дона қурол – жами 8,8 миллион тенге (23 минг АҚШ доллари) мукофот эвазига 18 дона 5,6 мм ли винтовка ва 144 дона силлиқ стволли милтиқ топширилган», деди у.\nҚуролларни сотиб олиш акцияси билан бирга, 1 апрелдан Қозоғистоннинг айрим вилоятларида жиноятчиликнинг олдини олиш бўйича операция олиб борилмоқда. Операция Нур-Султонда 30 июнь куни ўз ниҳоясига етади, деб хабар беради 24.kz нашри. Тадбир бошқа ҳудудларда ҳам шу санада якунланиши кутилмоқда.\n«Полиция ходимлари Нур-Султон ва Олмаота шаҳарлари, шу билан бирга Оқмола ва Манғистов вилоятларида уйма-уй юриб, вазиятни ўрганмоқдалар», дейилади ИИВнинг 17 апрель кунги баёнотида.\n«Акциясининг дастлабки 10 куни давомида маҳаллий полиция ходимлари 425 мингта уй ва коттежлар, жумладан, ижарага олинган 12 мингта хонадонда бўлишди», дейилади хабарда.\nПолиция ходимлари акция доирасида миграция қонун-қоидаларининг бузилиши ҳолатларини аниқлайдилар, аҳолига қуролларни сотиб олиш акцияси ҳақида ахборот бериб, улар билан жиноятчиликнинг олдини олиш хусусида суҳбатлашадилар.\nШу кунга қадар чет элликлар томонидан миграция қоидаларининг бузилиши билан боғлиқ 3500 та ҳолат аниқланган. Суд 345 та хорижликни депортация қилиш ҳақида қарор чиқарган, деб хабар беради ИИВ.\n«Маҳаллий полиция ходимини таниймиз. У келиб, биз билан яшайдиган қариндошларимиз ҳақида сўрагани, уларнинг ҳужжатларини суриштириб, ўз ташриф қоғозини бергани бизни ҳайратга солгани йўқ», дейди Нур-Султонлик 47 яшар Галия Кожатаева Карвонсарой нашрига.\n«Бу бизнинг хавфсизлигимиз учун қилинаётганини тушунамиз, чунки келаётганлар ичида жиноятчилар ва экстремистлар бўлиши мумкин», дейди у.


Афғонистонда “Толибон” ҳокимиятни эгаллагандан кейин 500 минг афғон ўз уйини тарк этди\nАфғонистонда “Толибон” ҳокимият тепасига келгандан кейин мамлакат ичида кўчишга мажбур бўлган одамлар сони тахминан 500 минг кишига кўпайди. Бу ҳақда БМТнинг қочқинлар масалалари бўйича олий комиссари Филиппо Гранди Афғонистонга ҳомийлик ёрдами бўйича ўтган анжуманда маълум қилди.\n“Афғонистонда 3,5 млн киши ўз уйини тарк этишга мажбур бўлган, улардан 500 минг нафари охирги воқеалар оқибатида шундай тоифага айланди”, деб айтган Гранди. У Афғонистон иқтисодиётидаги инқироз ҳамда вазиятнинг кескинлашуви мамлакатда қочқинлар сонининг ошишига олиб келишидан огоҳлантирган.\nБМТ бош котиби Антониу Гутерриш учрашув якунларига кўра Афғонистонга ваъда қилинган ёрдами қиймати 1,12 млрд долларни ташкил қилганини айтган. Ваҳоланки, учрашувда яқин 4 ой ичида Афғонистонга 606 млн доллар йиғиш мақсад қилинганди.\n“Бу пуллар афғонлар ёрдамга ўта муҳтож бўлган вақтда уларга кўпроқ ёрдам беришимизга имкон беради”, деб ёзган БМТ бош котиби Twitter’да.\nГутерриш БМТнинг фавқулодда вазиятларга жавоб бериш бўйича марказий жамғармаси Афғонистондаги инсонпарварлик амалиётларини қўллаб-қувватлашга 20 млн доллар ажратишини қўшимча қилган.\nАввалроқ “Ал-Жазира” телеканали Кобулга БМТ Бутунжаҳон озиқ-овқат дастурининг 4та самолёти инсонпарварлик ёрдами келтирганини маълум қилди. Таъкидланишича, бу халқаро ташкилотнинг АҚШ Афғонистондаги миссиясини якунлаб, Кобул аэропорти толибларга берилгандан кейин Афғонистон пойтахтига келган биринчи самолётлари бўлди.


Қуръондан олишимиз лозим бўлган сабоқлар - Баҳоуддин Нақшбанд ёдгорлик мажмуаси маркази\nҚуръондан олишимиз лозим бўлган сабоқлар\n14 июн 2021 й.\n237 марта ўқилди.\nҲаётимиз манбаи саналган Қуръон инсонни ҳақиқий ҳаётга йўналтирувчи ва ёмон ҳаётдан қайтарувчи амрлар беради. Эзгу ишларга даъват этишига кўра, «амри маъруф» дейилганидек, ёмонликлардан қайтаришига кўра, «наҳйи мункар» дейилади. Шу тариқа маъруф сўзи ақл ва ҳақиқат қабул қилган яхшиликни билдиради.\nАллоҳ Таоло солиҳ бандаларнинг яхши амаллар қилишга буюриб инсонларга ўгит беради. Оли Имрон сурасининг 114-оятида: «(Улар) Аллоҳга ва охират кунига иймон келтирадилар, яхши ишларга буюриб, ёмон ишлардан қайтарадилар ва хайрли ишлар сари шошиладилар. Айнан улар солиҳ кишилардандир», деб марҳамат қилинади. Оятда Аллоҳ йўлида мунтазам савоб ишлар қилган кишилар мақгалиб, уларнинг солиҳ ва суюкли бандалар экани таъкидланади.\nАллоҳ Таоло Луқмони Ҳаким тилидан Луқмон сурасининг 17-оятида шундай марҳамат қилади: «Эй, ўғилчам! Намозни баркамол адо эт, яхшиликка буюр ва ёмонликдан қайтар ҳамда ўзингга етган (балолар)га сабр қил! Албатта, мана шу пухта ишлардандир».\nТавба сурасининг 112-оятида: «(Улар) тавба қилувчилар, ибодат қилувчилар, ҳамд (шукрона) айтувчилар, саёҳатчилар, рукуъ этувчилар, сажда қилувчилар, яхшиликка буюрувчилар, ёмонликдан қайтарувчилар ва Аллоҳнинг ҳудуди (буйруқлари)ни риоя қилувчилардир. Мўминларга (Аллоҳнинг мукофотлари ҳақида) хушхабар беринг!» деб марҳамат қилинади. Ҳар бир мўмин Аллоҳнинг мукофотига ноил бўлиши учун юқоридаги ҳолатларга риоя қилиши лозим. Шунда саодат ва қутулишга юз тутган бўладилар.\nАллоҳ таоло Оли Имрон сурасининг 104-оятида:\n«Сизлардан яхшиликка даъват этадиган, амри маъруф ва нахйи мункар ишларини олиб борадиган (бир) уммат бўлсин! Айнан улар (охиратда) нажот топувчилардир», деб мархамат қилади. Жамиятнинг саодати мана шундай яхшиликка буюрадиган ва ёмонликдан кайтарадиган инсонларнинг хатти-ҳаракатлари билан мумкин бўлур. Ёмон инсонлар кўпайиши, яхши инсонларнинг камайиши эса жамиятнинг таназзулга юз тутишига сабаб бўлади.\nОли Имрон сурасининг 110-оятида Ҳак таоло мўминларга: «Одамларга чиқарилган (маълум бўлган) умматнинг энг яхшиси бўлдингиз, (эй мусулмонлар!) зеро, сиз амри маъруф, наҳйи мункар қиласиз ва Аллоҳга иймон келтирасиз. Агар аҳли китоблар (ҳам) йимон келтирганларида эди, ўзлари учун яхши бўлур эди. Улар орасида (Муҳаммадга иймон келтирган) мўминлари ҳам бор, кўпчилиги эса фосиқлардир», деб билдиради.\nАъроф сурасининг 157-оятида эса: «Улар саводсиз элчига − исми ўзларидаги Таврот ва Инжилда ёзилган Пайғамбарга (Муҳаммадга) эргашадилар. У (Пайғамбар) уларни яхшиликка буюради, ёмонликдан қайтаради ва пок нарсаларни ҳалол қилиб, нопок нарсаларни уларга ҳаром қилади ҳамда уларнинг юкларини ва устиларидаги кишан (қийинчилик)ларини олиб ташлайди. Бас, унга иймон келтирган, уни улуғлаган, унга ёрдам берган ва у билан бирга нозил қилинган нур (Қуръон)га эргашганлар, айнан ўшалар (охиратда) нажот топувчи кишилардир», деб марҳамат қилади.\nАллоҳ Таоло билдирган бу ояти карималар инсонлар учун ҳаётий дастурдир. Жамиятлар уларга амал қилиб, саодатга ва саломатга эришадилар. Инсонлар фақатгина ўзларини қутқариш учун эмас, бошқа инсонларни ҳам Ҳаққа даъват қилиш учун ҳаракат қилишлари лозим. Агар улар яхши ишларни қилиб, ёмонликлардан бошқаларни ман этмасалар, уларнинг ибодатлари қийматга эга бўлмайди, Аллоҳ таоло бундай қавмни ёмонликка юз тутдиради.\nЛут қавми ҳалок бўладиган кеча ўша пайтдаги обидлар таҳажжуд намозини ўқиш билан машғул эдилар. Фаришталар Робларига мурожаат қилиб: «Ё Раб! У ерда ибодат қилаётганлар ҳам бор», дейишди. Аллоҳ Таоло буюрди: «Улар ёмонликка кўз юмдилар, ислоҳ қилмадилар».\nКўриниб турибдики, ҳар бир мўмин банда ўзи солиҳ амал қилиш баробарида бошқаларни ҳам бу йўлда ислоҳ этишлари лозим. Шунда жамият саломатга эришади.


Игорь Шквирин: “Шўртан” ғалабага лойиқ ўйин намойиш этди\n28 октябрь, 2017, 12:33\nОлий лиганинг 26-тур доирасида кечган “Шўртан” – “Суғдиёна” (3:1) учрашувидан сўнг матбуот анжумани бўлиб ўтди. Ушбу матбуот анжуманинг биринчи қисмида иштирок этган "Сўғдиёна" бош мураббийи – Игорь Шквирин ўйин борасидаги фикрларини қуйидагича талқин қилди.\n"Тўғрсини айтсам, биринчи бўлимни шогирдларим “қўлдан ўтар” тарзда ўтказишганининг сабабни ўзим ҳам тушуна олмадим. Шунинг учун бу борада қандайдир фикр билдиришга қийналиб турибман. Иккинчи бўлимни эса анча яхши ўтказдик. Ўйлайманки, агар биз иккинчи бўлимнинг биринчи ярмида яратган вазиятларимиздан ва имкониятларимиздан самарали фойдаланганимизда, натижада ўзгача бўлиши мумкин эди.\nШундай бўлсада, “Шўртан” жамоасининг устунлигини ҳам рад эта олмайман. Қанчадан-қанча вазиятларда бизларни дарвоза устуни ва тўсинлари ҳамда дарвозабонимизнинг маҳорати асраб қолгани ҳам бунга яққол далолат бўла олади. Буларнинг барчасини бир ерга жамласак, “Шўртан” бу ғалабага лойиқ эканини исботлай олди деб бемалол айтиш мумкин.\nЖамоангиз футболчиларида ҳам имкониятлар талайгина бўлди. Уларни якунига етказиб қуйиш учун шогирдларингизга нима етишмади ёки ҳалақит қилди деб ҳисоблайсиз. Биринчи ўринда моҳирлик етишмади деб ўйлайман. Сабаби, учта яққол голли вазиятда футболчилар тўпни дарвоза устидан ошириб тепишларини бошқача изоҳлаб бўлмайди. Бундан ташқари, ўтказишга ҳаракат қилган босимимизни ҳам тегишли даражада якунлай олмадик. Ўз ўрнида шуни айтиб лозимки, жамоамизда баъзи ўзига, ўз имкониятларига ва кучларига жуда ишонувчан футболчиларимиз мавжуд.\nУларнинг ўзларига бўлшан бу ишончлари маҳоратларидан анча устун келмоқда. Фурсатдан фойдаланиб, улар кабиларга ўзига бўлган ўта ишончни бироз пасайтиришни ёки бўлмаса маҳоратлари устида кўпроқ ишлаб, мувозанатни ушлашни ўрганишни маслаҳат бермоқчиман. Акс ҳолда, улардаги бу дисбаланс бутун жамоа ўйинига ўз таъсирини ўтказишини англаб етишларини истардим.\nТошпўлатовни жамоанинг етакчи футболчиси деб ҳисобламайман. У ўтган учрашувда “йўқ жойдан” кераксиз бўлган қизил карточка олиб, бугунги ўйинни ўтказиб юборди. Асабларни бироз жиловлай билиш керак. Рашидовга тўхталадиган бўлсак, у сариқ карточкалари сони 4тага етгани боис жамоамиззга ёрдам беролмади. Унинг ўрни бугун ҳақиқатдан ҳам сезилиб турди", - деди Игорь Анатольевич.


Саноатда таълим муаммолари «ИННОПРОМ университети» сессиясида муҳокама қилинди — Review.uz\n«ИННОПРОМ университети» биринчи марта Тошкентда бўлиб ўтган «ИННОПРОМ» халқаро саноат кўргазмасининг алоҳида лойиҳаси бўлди.\nТаълим иқтисодиётни ривожлантириш ва мутахассис салоҳиятини оширишда самарали бўлиши учун саноат билан боғлиқ бўлиши керак. Саноатда таълим муаммолари кеча Тошкентдаги «ИННОПРОМ» халқаро кўргазмасининг «ИННОПРОМ университети» сессиясида муҳокама қилинди, деб хабар бермоқда «Дунё» АА.\nСессияда Россия Олий иқтисодиёт мактаби, Россия олий ўқув юртлари, «KUKA Roboter» ва Франциянинг электр энергияси учун ускуналар ишлаб чиқарувчи «Шнайдер Элеcтриc» компаниялари вакиллари иштирок этди.\n- «ИННОПРОМ университети» биринчи марта Тошкентда бўлиб ўтган «ИННОПРОМ» халқаро саноат кўргазмасининг алоҳида лойиҳаси бўлди. Мазкур халқаро кўргазманинг аҳамияти 2020 йил кўргазмаларсиз ўтгани учун ҳам жуда юқори бўлди, - деди кўргазма дастурлари бўйича директори Aнтон Aтрашкин. - «ИННОПРОМ» кўргазмаси ва бизнес дастури ишбилармонларга, ҳукумат, бизнес, инвесторлар, банклар ўртасидаги алоқага қаратилган бўлса, «ИННОПРОМ университети» талабаларга, касб таълимига йўналтирилган.\nЖорий йил Россия олий иқтисодиёт мактаби «ИННОПРОМ университети»нинг яқин ҳамкорига айланди. Шунингдек, ташкилотчилар Ўзбекистон Олий ва ўрта махсус таълим вазирлигига кўрсатилаётган ёрдам учун алоҳида миннатдорлик билдирди.\nРоссия олий иқтисодиёт мактабининг иқтисодий сиёсат бўйича директори Юрий Симачев замонавий университетлар иқтисодиётнинг ривожланишида ҳам, замон ўзгаришларига ҳам тайёр бўлиши кераклигини таъкидлади. У Олий иқтисодиёт мактабида магистрлар учун онлайн курслар ташкил этилганини, бу пандемия билан боғлиқ эмаслигини айтиб ўтди. Ушбу лойиҳа Covid-19дан аввал очилган.\nУнга кўра, таълим масканида онлайн таълимни ривожлантириш ва унинг долзарблигини ҳисобга олган ҳолда бунга эришилгани билдирди. Бу ерда юқори сифатли онлайн таълим тажрибаси босқичма-босқич тўпланган. Профессор, шунингдек, 5 минг чет эллик талабадан мингга яқини ўзбекистонлик ёшлар эканини маълум қилди.\n«ИННОПРОМ университети» сессияси давомида, шунингдек, «Ёшлар ва мутахассислар рақамли маҳсулотлар ва хизматларни ривожлантиришнинг замонавий тенденциялари», «4.0 технологияси», «Яшил технологиялар»га глобал талаб ва саноат, энергетика, қишлоқ хўжалиги соҳаларида CSR амалиёти», «Пандемиядан кейинги янги воқеликда қишлоқ хўжалиги ва рақобатбардошликни янги операцион тизимда самарадорликни ошириш» каби мавзуларда маърузалар тақдим этилди.\nЖиззах вилояти саноат соҳасининг 2022 йил 1-чорак якунлари


Ўзбекистонда электр таъминотидаги узилишларга энергия истеъмоли ортгани сабаб қилиб кўрсатилди — Sof.uz\nЖАҲОН 193,767,527 175,955,526 4,156,751\nЎзбекистонда электр таъминотидаги узилишларга энергия истеъмоли ортгани сабаб қилиб кўрсатилди\n20.11 21:55 188 Ўзбекистон\nЭнергетика вазирлиги Ўзбекистонда электр энергияси таъминотидаги узилишларнинг асосий сабаби ҳавонинг совиб кетиши натижасида электр энергияси истеъмолининг кескин ортиши эканлигини маълум қилди.\nВазирлик матбуот хизмати хабарига кўра, қисқа муддатли узилишлар тизимдаги катта аварияларнинг олдини олишга имкон беради.\n«Бунинг сабаби шундаки, ҳар қандай энергия тизимида унинг барқарор ишлаши учун ҳар қандай вақтда (миллисекунд) истеъмол ва ишлаб чиқариш ўртасидаги энергия мувозанати (баланси) таъминланиши муҳим. Ушбу жараён истеъмолчиларга электр энергиясини ишончли ва узлуксиз етказиб бериш ва энергия тизимининг муаммосиз ишлашини таъминлаш нуқтаи назаридан жуда муҳимдир», — дейилади хабарда.\n«Энергия балансини таъминлаш мумкин бўлмаган ҳолатларда ҳудудий электр тармоқлари корхоналарининг диспетчерлик бошқармаси истеъмолчиларнинг бир қисмини режа жадвалига мувофиқ чекловлар ўрнатишга мажбур бўлади. Ушбу графиклар қоида тариқасида паст кучланишли (0,4 кВ, 6-10 кВ) тақсимлаш электр тармоқларини ўз ичига олади», — дея тушунтирган Энергетика вазирлиги.\nТаъкидланишича, бу ҳаракатлар мамлакат энергетика тизимида юзага келиши мумкин бўлган йирик аварияларнинг олдини олишга қаратилган. Бу эса электр энергиясини кеча-ю кундуз мунтазам равишда мониторинг қилиб бориш ва диспетчер назоратининг ўз вақтида жавоб бериш имконини беради.\nКеча, 18:16 209 Ўзбекистон\nКеча, 18:03 417 Ўзбекистон


Когон туманидаги “Аҳолитранс” масъулияти чекланган жамияти ижрочи директори:\n— Инсоннинг қўли гул, дейишади. Агар киши азму шижоат билан ишга киришса, саҳрода боғу бўстон барпо этиши мумкин. Бу ҳақда бежиз тўхталмаяпман. Бундан салкам бир йил аввал давлатимиз раҳбари вилоятимизда бўлганларида, маиший чиқиндиларни қайта ишлашга ихтисослаштирилган замонавий кластер барпо қилиш лойиҳаси билан танишган эдилар. Ана шу лойиҳа ҳаётга изчил татбиқ этилди. Дастлаб “ноль” қийматида олинган бино ва иншоотлар таъмирланди.\nХориждан 970 минг АҚШ доллари қийматидаги замонавий саралаш линияси харид қилинди. Кейин эса лойиҳанинг иккинчи босқичи амалга оширилиб, чиқиндиларни қайта ишлаш ускуналари, махсус автомашиналар, жумладан, 7 та мультилифтлик механизм, юклагич ва экскаваторлар, автокран ҳамда юк машиналари сотиб олинди. 400 дан зиёд иш ўринлари яратилди. Шу тариқа резина ва яроқсиз шиналардан муқобил ёқилғи, шох-шабба, хазон ҳамда ёғоч чиқиндиларидан брикет кўмир, қурилиш чиқиндиларидан иморатбоп блоклар каби жами ўндан зиёд турдаги маҳсулотлар тайёрлаш йўлга қўйилди.\nЛойиҳа ижтимоий жиҳатдан катта аҳамиятга эга. Чунки эндиликда маиший чиқиндиларни зарарсизлантириш полигонларига эҳтиёж қолмаяпти. Экологик муҳит ҳам яхшиланади. Президентимиз корхонамизга ташриф буюриб, эътиборимизни масаланинг ана шу жиҳатларига қаратдилар. Фаолиятимизни кенгайтириш бўйича тавсиялар бердилар. Кластер ён-атрофида ишчиларимиз учун тураржойлар, иссиқхона, инфратузилма объектлари қуриш борасидаги режаларни маъқулладилар. Бу корхонамиз жамоаси кучига куч, ғайратига ғайрат қўшди.\nБухоро шаҳридаги 54-мактабгача таълим муассасаси раҳбари:\n— 28 йилдан буён шу соҳада турли вазифаларда ишлаб келаяпман. Очиғи, тизимга бугун жуда катта эътибор қаратилаётир. Мен, аввало, давлати-\nмиз раҳбарининг 2016 йил 29 декабрдаги “2017 — 2021 йилларда мактабгача таълим тизимини янада такомиллаштириш чора-тадбирлари тўғрисида”ги қарори ижроси доирасида амалга оширилаётган ишларни назарда тутаяпман, албатта. Ушбу ҳужжатга мувофиқ, муассасамиз биноси ўтган йили 1 миллиард 200 миллион сўмлик маблағ эвазига таъмирдан чиқарилди. Зарур жиҳозлар олинди. Президентимизнинг муассасамизга ташриф буюришлари эса бу ерда тарбияланаётган 300 нафар жажжи ўғил-қиз, уларнинг ота-оналари, жамоамиз учун чинакамига байрамга айланди.\nЮртбошимиз масканимизда яратилган шарт-шароитлар билан танишиб, биз билан суҳбатлашдилар. Тажриба тариқасида ташкил этилган қисқа муддатли бошланғич ривожлантириш маркази фаолияти афзалликлари ҳақида сўзлаб бердик. Ўз навбатида, соҳа учун мутахассис кадрларни қайта тайёрлаш, услубий қўлланмалар яратиш каби масалаларда таклифларимизни баён этдик. Президентимиз бола боғча ёшида билимни осон ва тез ўзлаштиришини таъкидлаб, бола тарбияси билан шуғулланиш бу қаҳрамонликдир, дедилар ва муассасамизни методик тажриба алмашиш марказига айлантириш юзасидан топшириқ бердилар. Бу ишончни оқлаш йўлида билим ва тажрибамизни аямаймиз.\n— Президентимиз қай бир ҳудудга бормасин, у ерда яшовчи ёшлар ҳаёти билан жиддий қизиқадилар, навқирон авлод вакиллари билан учрашадилар. Вилоятимизга ташрифлари чоғида давлатимиз раҳбари муҳташам Ёшлар марказида бўлдилар. Бу ерда биз, ёшлар учун яратилган қулайликлар билан танишиб, ўзларининг қимматли маслаҳатларини бердилар.\nМарказга бежиз “муҳташам” дея таъриф бермадим. Иншоот жуда кўркам. Унда 808 ўринли томоша зали, 280 ўринга мўлжалланган кино зали, веб-дизайн ва ахборот-ресурс маркази, турли тўгараклар жойлашган. Бу ерда тенгдошларим хорижий тилларни ўрганиш, рассомлик, тикувчилик, актёрлик каби бир қатор йўналишларда ўз иқтидорларини юзага чиқариш, билим ва кўникмаларини ошириш имконига эгалар. У бир пайтнинг ўзида 3 минг нафар йигит-қизга хизмат кўрсата олади. Ана шундай имкониятлардан оқилона фойдаланаётган ёшлар қаторида эканлигимдан фахрланаман. Жумладан, инглиз ва рус тилларини чуқур ўрганганман. Ҳозир эса марказда испан тили бўйича сабоқ олаяпман.\nДарвоқе, яқинда “Many languаges One World” халқаро танловида муваффақиятли қатнашиб, Америка Қўшма Штатларида жойлашган БМТ минбаридан маъруза қилиш бахтига муяссар бўлдим. Ватанимизнинг бой тарихи, юртимизда юз бераётган янгиланишлар ҳақида ғурурланиб сўзладим. Дунёнинг турли мамлакатларидан келган ёшларнинг менга ҳавас билан қарашганидан фахрланиб кетдим. Биз илм-фан, спорт ва бошқа жабҳалардаги ана шундай ютуқларимиз билан ота-боболаримизга муносиб фарзанд бўламиз!\nЎзбекистон фахрийларининг ижтимоий фаолиятини қўллаб-қувватлаш “Нуроний” жамғармаси Олот тумани бўлинмаси раиси:\n— Яқинда Бухородан Когон сари йўл олиб, қисқа фурсатда амалга оширилган ишларни кўриб, лол қолдим. Кўп қаватли уйлар, савдо ва маиший хизмат объектлари қад ростлабди. Биргина вилоятимиз марказида 167 та кўп қаватли уй қурилаётганини айтмайсизми? Бу каби ўзгаришлар, бунёдкорлик юмушлари, сайёҳлар учун яратилаётган қулайликлар кишини чиндан ҳам ҳайратга солади. “Етти пир” қадамжоси бўйлаб давом эттирилаётган ободончилик ишлари ҳам диққатга сазовор.\nАҳоли турмуш шароитини яхшилаш борасидаги саъй-ҳаракатлар эса барчада миннатдорлик туйғусини уйғотмоқда. Айниқса, Олот ва Қоракўл туманларида ичимлик суви муаммосини ҳал этиш борасидаги улкан ишлардан бошимиз кўкка етди. Лойиҳага мувофиқ, салкам 140 миллион АҚШ доллари миқдорида маблағ сарфланиб, ҳар иккала туман аҳли учун марказлашган ичимлик суви тармоқлари тортилмоқда. Президентимиз вилоятда бўлганларида, бу хайрли ишни тезроқ, сифатли бажариш юзасидан зарур кўрсатмалар бердилар. Бинобарин, халқимизнинг асрий орзулари рўёбига яқин қолди.\nМазкур рукндаги бошқа мақолалар: « Ҳамзаободдаги шифобахш булоқнинг кўзи очиқ. Одамларнинг-чи?\tМардлик ва ватанпарварлик фазилатларини тарбияловчи мактаб »


Ўшда 50 яқин янги бекат қурилади | ҚИРҒИЗИСТОН ЯНГИЛИКЛАРИ\nЎшда 50 яқин янги бекат қурилади\nЯнги бекатлар замонавий европа усулида безатилади. Лойиҳани ишга ошириш учун мэрия тарафидан 7,5 миллион сом ажратилган. Бекатларда жойлашган савдо нуқталари эгалари уларнинг шахсий мулклари кўчирилаётганидан норози.\nМуниципиал мулк бошқармаси бошчиси Алимбай Кадировнинг хабар қилишича, қурилишлардан асосий мақсад бекатларни турли савдо нуқталаридан тозалаб, уларни европа давлатлари стандартларига мувофиқ қайта қуриш.\n«Бекатлар ҳудди ривожланган мамлакатлардагидай бўлиши керак, масалан Финландиядагидек, Латвиядагидек. Халқимизнинг европаликлардан нимаси кам? Иккинчидан, бизда охирги пайтларда барча бекатлар савдо точкаларига айланиб кетди», —деди мутасадди.\nУнинг сўзларига кўра, янги қурилиши режалаштирилаётган бекатларнинг ўрнидаги ноқонуний қуриб олинган савдо нуқталарини бузилади.\n«Барчаси ноқонуний қурилгани учун, савдо точкалари кўчирилмайди. Ҳаммаси бузилади», —деди Кадиров.\nМуниципиал мулк бошқармасидан олинган маълумотларга мувофиқ, қурилиши режалаштирилаётган янги бекатларнинг аниқ сони хозирча номаълум.\n«5 октябргача 7,5 миллион сомлик бекатлар қуришни режалаштиряпмиз. Балки 45та, балки 65та бекат қурилади», —деди бошқарма бошчиси.\n«Минглаб одамлар ишсиз қолади»\nЎз исмини ошкор қилишни истамаган шаҳардаги бекат соҳибининг айтишича, бекатларнинг кўчирилиши минглаб инсонларнинг ишсиз қолишига сабаб бўлиши мумкин.\n«Бекатда ишлаган қанча одам ишсиз қолди. Ҳар битта бекатда уч, тўрттадан одам ишласини ҳисобга олса, жуда кўп инсон ишсиз қолиши тайин», —деди савдогар.\nБекатдаги савдо нуқталари солиқ тўлаш орқали давлат бюджетига жуда катта даромад олиб келишини қўшиб ўтди у.\nЎз исмини ошкор қилишни истамаган яна бир аёл ўз савдо растасини кўчирмасликларини умид қилаётганини айтди.\n«Бизни кўчиришгани йўқ, лекин бузилган расталар эгаларига қийин. Бу расталарни тиклагунча озмунча меҳнат кетгани йўқ. Энди савдо изига тушиб бошлаганди», —дея нолиди аёл.\nЯнги бекатнинг эски камчиликлари\nМуниципиал мулкни бошқариш бошчиси сўзларига кўра, шаҳарда тажриба қатори уч бекат ўрнатилган ва тузилган махсус комиссия мазкур бекатлар қурилишида бир қатор нуқсонларни аниқлаган.\n«Қурдик, қараб кўрдик. Комиссия тарафидан жуда кўп танқидий мулоҳазалар билдирилди. Ушбу мулоҳазаларни инобатга олиб, бекатлар қайта қурилади», —деди Кадиров.\nБекатлар дизайнини ишлаб чиққан «Турар Дизайн» қурилиш компанияси директори Турар Нурматов ҳам янги бекатларнинг камчиликлари борлигини айтди.\n«Бекатлар ўлчами билан бир бирларидан фарқланиши мумкин. Кўчаларга бир ҳил бекатлар ўрнатсак ҳам бўлади. Агар бирор бир бино ёнига ўрнатмоқчи бўлсак, ушбу бино дизайнига мувофиқ бекатни ҳам ўзгартиришимиз мумкин», —деди Нурматов.\n«Бекатлар фойда келтиради»\nНурматов сўзларига кўра, бекатларда реклама лавҳари ва аҳлатдонлар ўрнатилади. Реклама лавҳаларини ижарага бериш орқали фойда олиш мумкин бўлади.\n«Асосан реклама бокслари ўрнатилади ва ундан тушган фойдага кейинчалик бекатнинг ўзини таъмирлаш ишлари олиб борилади», —деди дизайнер.\n«Авангард-стиль» компанияси архитектор-дизайнери Валентина Давидова ҳам реклама лавҳаларини ўрнатиш ғоясини маъқуллади.\nБироқ, архитектор фикрига кўра, бекатлар қурилиши учун ишлатилаётган қурилиш материаллари сифати «унча яхши эмас».\n«Поликарбонат жуда нозик ва мўрт материал. Поликарбонатдан кўра, оддий Ҳитой шифер пластики яхшироқ», —деди Давидова.\n«Эски бекатлар яхшироқ эди»\nИқтисодчи Эмил Бакиров Kloop.kg билан суҳбатда янги бекатлар қурилишига ижобий ёндошини айтиб, бекатларнинг кейинчалик тақдири уни кўпроқ ҳавотирга солаётганини айтди.\n«Бу бекатлар қачонлардир бировларга сотилган ва уни сотиб олганлар ўз хоҳишларига яраша ўзгартиришган. Бу бекатлар энди кимга тегишли бўлади – шаҳар мэриясигами, ёки муниципиал мулк бўладими, ёки кимнингдир шахсий мулкига айланадими бу катта масала. Бу муаммонинг очиқ шарҳини ҳурматли мэриямиз шаҳарликларга айтмади», —деди Бакиров.\nТалаба Умут Жолдошалиева янги бекатлар кичкиналиги туфайли унга ёқмаганини айтди.\n«Охирги марта Ўш районига борганимизда тайёр бекатларни кўрдик, лекин менга ёқмади. Улар жуда кичкиналиги учун, на қуёшдан ва на ёмғирдан ҳимоя қилмайди одамни. Дизайн ҳам унчамас», —деди Жолдошалиева.\nАввалги мақолаЖалолобод вилоятида ярим йил ичида саккиз ўқувчи ўз жонига қасд қилди\nНавбатдаги мақолаМактаб ўқитувчилари ва талабалар “Инсон ҳуқуқлари ва фуқаровий билим” лойиҳасида ўз малакаларини оширишади


Судьянинг нохолислиги ёки давлат телеканалининг “шохи” борми?\nЖамият 19:21 / 17.08.2017 183337\nУшбу мавзуда қоғоз қоралашга биргина нарса сабаб бўлди. У ҳам бўлса яқинда ташкил этилган «O‘zbekiston24» телерадиоканалида “Аҳмадбой” иши бўйича Жиноят ишлари бўйича Тошкент вилоят судида бўлиб ўтаётган жиноий ишнинг ёритилиши ҳақидаги хабар бўлди.\nМаълумки, Kun.Uz таҳририяти Ўзбекистон ва жаҳонда бўлаётган хабарларни тезкорлик ва холислик билан ўқувчиларга етказишни ўз олдига мақсад қилган ва шу борада фаол иш олиб бормоқда.\nТошкент вилояти чинозлик “Аҳмадбой” номи билан донг таратган Аҳмаджон Турсунбоев ва у билан бирга 6 кишидан иборат гуруҳнинг ЎзР ЖКнинг тегишли моддалари юзасидан айбланиб, суд иши бўлаётгани ҳақида сайтда хабарлар берилди. Минг-минглаб ўзбекистонликлар тақдири билан узвий боғлиқ бу мавзу сайт эътиборидан четда қолгани йўқ.\n“Аҳмадбой” сериали давом этади...Жиноят ишлари бўйича Тошкент вилоят судида навбатдаги суд мажлиси\nЎзбекистоннинг “молиявий пирамида”сини ташкил этган Аҳмадбой устидан суд иши бошланди\nБундан аввал ҳам “Аҳмадбой” ишига доир қатор хабарлар берилган.\n«Чинозлик Аҳмадбой» қўлга олинганига роппа-роса бир йил бўлди\nМанба: Чиноз тумани прокурори "Аҳмадбой воқеаси” фонида лавозимидан четлатилди\nKun.Uz таҳририяти мазкур суд жараёнини ёритишда холисликни таъминлаш, жиноий фаолиятга нисбатан жазонинг муқаррарлигини исботлаш мақсадида “Аҳмадбой” иши юзасидан Жиноят ишлари бўйича Тошкент вилоят судидаги суд мажлисларида қатнашишга қарор қилди ҳамда суд мажлисини ёритишда амалий ёрдам сўраб ушбу суд раҳбариятига мурожаат қилди.\nKun.Uz сўрови Жиноят ишлари бўйича Тошкент вилоят судининг “Аҳмадбой” ишига раислик қилаётган судьяси Дилшод Камилов томонидан кўриб чиқилиб, жавоб хати йўлланди.\nКамилов таҳририят мухбири билан бевосита суҳбатда амалий ёрдам деганда айнан нима назарда тутилганига ойдинлик киритишни сўраган, мухбир суд мажлисида журналистик фаолиятдан келиб чиқиб, фотосуратга олишга рухсат беришни илтимос қилганди.\nМухбир Камилов билан мулоқотида Ўзбекистонда ҳар қандай жиноятга жазо муқаррарлигини исботи сифатида ўқувчиларга суд мажлисидан ҳеч бўлмаганда фотосуратлар тақдим этиш зарурлигини таъкидлаганди.\nАммо, судья Камилов мухбир билан ўзаро мулоқот жараёнида уни тўғри тушунишни илтимос қилган бўлса, Жиноят ишлари бўйича Тошкент вилоят судининг расмий жавобида бу имкониятга рухсат берилмаслиги Ўзбекистон Республикасининг 2007 йил 15 январдаги “Оммавий ахборот воситалари тўғрисида”ги Қонуни 6-моддасига мувофиқ экани қайд этилган.\nШу ўринда 2017 йил 9 августдаги суд мажлисидан сўнг, айбланувчиларнинг адвокатлари ўзаро суҳбат чоғида журналистлар ва телевидение келмаса яхши бўлишини таъкидлашгани Kun.Uz мухбирининг қулоғига чалинганини маълумот ўрнида келтириб ўтиш жоиз.\n17 августда, кутилмаганда «O‘zbekiston24» телерадиоканали сайтида «чинозлик Аҳмадбой»нинг суд жараёнларидан махсус репортаж тайёрланиши ҳақида хабар пайдо бўлди.\nБу, тўғрисини айтганда, Kun.Uz таҳририятида қоронғу кечада чаққан чақмоқдек акс-садо берди. Нима асосда, қандай қилиб, деган жавобсиз саволлар суд жараёнини ёритиш учун 9 август куни эрталабдан судья Камилов жавобини, рухсатини бир неча соат кутган мухбирда ҳам пайдо бўлди.\nАхир, судья Дилшод Камилов Kun.Uz таҳририятига йўллаган жавоб мактубида ҳар қандай айбланувчи суд томонидан айбдор деб топилмагунча уни айбдор сифатида кўрсатиш мумкин эмаслигини таъкидлаган эмасми? Қолаверса, айнан Камилов ўзаро мулоқотда фотосуратга олинса судланувчиларнинг қадр-қиммати, обрўси, ғурури поймол этилиши мумкинлигини таъкидлаган эди-ку.\nНимаси поймол этилади, ахир фирибгарлик қилиб, қанчадан қанча содда одамларнинг молини ўзлаштирганига бир йил аввал иқрор бўлиб, еб юборган пулларини қайтара олмаслигини тан олганди.\nМухбирнинг, соддалиги сабабли охирги пулларидан айрилганлар қадр-қиммати-чи, деган саволига Камилов, “мени тўғри тушунинг, рухсат беролмайман, майли кириб ўтиринг, ёзиб олишингиз мумкин, лекин овоз ёзишга, суратга олишга изн беролмайман, бу гаплар орамизда қолсин”, деган гапларини қандай тушуниш, изоҳлаш мумкин?\nЭнди эса, телеканал сайтида расмий анонс берилиб, видеолавҳаси ҳам намойиш этилмоқда, репортажлар қилиниши ҳақида хабар берилмоқда.\nДемак, аслида суд жараёнидан фото ва видеолавҳалар тайёрлаш мумкин экан-да?!. Аммо, назаримизда, судья “қаёқдаги” сайтларга рухсат бермаса ҳам бўлади, деган фикрда, қарашда. Телевидение сўровини, илтимосини эса рад этиб бўлмайди.\nҚолган журналистлар, бошқа таҳририятларнинг фаолияти, саъй-ҳаракатлари Камиловнинг эътиборига лойиқ эмас, шекилли. Аслида адолат посбони ҳисобланувчи мулозим турли форматдаги ОАВ вакили ўртасида ҳам холисликни таъминлаши керак эмасми? Ёки, «O‘zbekiston24» телеканали жамоасига ўз ҳурматимни қайд этган ҳолда, интернет журналистикаси ва телевидение соҳасида фаолият юритувчи турли ОАВга нисбатан турлича қарор қабул қилиш, ёзилмаган дискриминацияга йўл қўйишга миллий қонунчилигимизда рухсат берилганми?\nБу савол ва иддаоларни яна давом эттирса бўлади. Бироқ, тушунганга ишора ҳам кифоя қилади...\nСўнгсўз ўрнида: Ўзбекистонда демократик жамият барпо этиш шартларидан бири бўлган холис ва мустақил журналистика ривожланмас экан, токи ҳар қандай ОАВ, хоҳ катта ёки кичик бўлишига қарамай, турли давлат идоралари ва мулозимларининг паст назари, менсимай қарашига, ОАВ ўртасидаги соғлом рақобатга йўл очиб бериш ўрнига сунъий тўсиқлар қўйилишига барҳам берилмас экан, олдимизга қўйилган юксак марраларни забт этишимиз даргумон.\nKun.Uz фотомухбирининг Оқсаройга Ислом Каримов ҳайкали ўрнатилиши жараёнини суратга олишда бошидан кечирган саргузаштлари эса, кейинги мақоламиз мавзуси.


Некпим narxi - butun O'zbekiston bo'yicha\nНекпим пор д/ин 1г №1\n27 750 so'mdan\nСақлаш шароити ps://medu.uz/instruksiya/nekpim/\nАгар цефепим билан аминогликозидларнинг юқори дозаларини юбориш зарурати бўлса, аминогликозид антибиотикларнинг нефротоксик ва ототоксик таъсир юқорилиги сабабли, буйраклар фаолиятини синчковлаб назорат қилиш керак.\nБошқа цефалоспоринлар фуросемид каби кучли таъсир қилувчи диуретиклар билан бир вақтда қўллангандан сўнг нефротоксик таъсири хақида маълумотлар берилган.\nДори препаратларини текшириш/лаборатор текширув натижаларига цефепимни таъсири сийдикдаги глюкозани Бенедик реактиви ёрдамида аниқлашни сохта мусбат реакциясига олиб келиши мумкин. Глюкозанинг даражасини аниқлаш учун глюкозооксидазани мавжуд бўлиши реакциясига асосланган таҳлилларни ишлатиш тавсия этилади\nЦефепим билан даволашни бошлашдан олдин илгари пациентда цефепим, цефалоспоринлар, пенициллинлар ва бошқа дори препаратларига юқори сезувчанлик реакциялари бўлганлигига синчков текширув ўтказиш керак. Агар цефепимга аллергик реакция кузатилган бўлса, дори препаратини қабул қилишни тўхтатиш керак. Оғир даражадаги ўткир юқори сезувчанлик реакциялари бўлган ҳолда адреналин билан даволаш ва бошқа шошилинч чоралар, шу жумладан кислород, кортикостероидлар, вена ичига юбориладиган суюқликлар, антигистамин препаратлар, прессор аминларни юбориш ва клиник кўрсатмаларга қараб нафас йўлларини даволаш талаб қилиниши мумкин.\nБуйраклар фаолиятини бузилиши бўлган пациентларда (креатинин клиренси минутига\n60 мл), сийдик билан чиқариш тезлигини секинлигини компенсация қилиш учун дозасига тузатиш киритиш керак. Дозасини қабул қилиш давомийлиги буйрак етишмовчилигини даражаси бўйича аниқланиши керак, инфекцияни оғирлик даражаси ва патоген микроорганизмларнинг сезувчанлиги дозасини қабул қилиш давомийлигини аниқлаши керак. Энцефалопатияни баъзи ҳоллари дозасига буйрак фаолияти ҳисобга олиниб тузатиш киритилган пациентларда кузатилган. Кўпчилик ҳолларда нейротоксикознинг симптомлари қайтувчан бўлган ва цефепимни юбориш тўхтатилгандан сўнг ва/ёки гемодиализдан сўнг бартараф бўлган.\nСохта мембраноз колит деярли барча антибактериал воситалар қўлланганида кузатилиши мумкин ва оғирлик даражасига қараб, енгил даражадан ҳаётга ҳавф туғдирувчи даражагача бўлиши мумкин. Шунинг учун бу ташхисни антибактериал воситалар қўллангандан сўнг диарея кузатилган пациентларда ҳисобга олиш муҳимдир.\nБошқа микробларга қарши препаратлари билан бўлгани каби цефепимни узоқ вақт қўллаш сезувчан бўлмаган микроорганизмларни ҳаддан ташқари кўпайишига олиб келиши мумкин. Агар даволаш вақтида суперинфекция кузатилса, тегишли чораларни кўриш керак. Кўпчилик цефалоспоринлар, жумладан цефепим протромбин фаоллигини пасайиши билан боғлиқ бўлган. Хавф гуруҳидаги пациентларда протромбинни назорат қилиш ва кўрсатилгандек К витаминини юбориш керак.\nЦефепим билан даволаниш вақтида мусбат Кумбс синамалари (бевосита антиглобулин синамалари) хақида маълумотлар берилган. Илгари меъда-ичак йўллари, айниқса колитни ўтказган шахсларга цефепимни эҳтиёткорлик билан буюриш керак.\nЦефепимни одам учун максимал тавсия этилган дозасидан 33 марта ортиқ миқдорда юборилганда, L-аргинин глюкозанинг метаболизмини ўзгартириши ва зардобдаги калийнинг даражасини вақтинчалик ошириши кўрсатилган.\nЦефепимни ҳомиладор аёлларда ўтказилган ҳеч қандай адекват ва яхши назоратли тадқиқотлари мавжуд эмас. Ҳайвонларнинг репродуктив фаолиятини ўрганиш ҳар доим ҳам одамлардаги реакцияларни тўғри кўрсатиш имконини бермаслиги сабабли, бу препаратни ҳомиладорлик вақтида жуда зарур бўлган ҳолда қўллаш керак.\nЦефепим она сутига жуда кичик концентрацияларда (0,5 мг/мл) ажралади. Цефепим эмизикли аёлга юборилганида эҳтиёткорликка риоя қилиш керак.\nинъекция учун эритма тайёрлаш учун кукун.\nДозаси ошириб юборилган пациентларни синчковлаб кузатиш ва уларга тутиб турувчи даволаш ўтказиш керак. Буйрак етишмовчилигида организмдан цефепимни чиқариб юбориш учун перитонеал диализ эмас, балки гемодиализ тавсия этилади. Буйраклар фаолияти бузилган пациентларга препаратнинг катта дозалари юборилганида дозани бехосдан ошириб юборилиши кузатилган. Дозани ошириб юборилиш симптомларига энцефалопатия (онгни бузилиши, жумладан онгни чалкашиши, галлюцинациялар, хушни йўқолиши ва коматоз ҳолат), миоклония (мушакларни тортишишлари), тутқаноқ ҳуружлари ва нерв-мушак қўзғалувчанлик киради.\nҚоронғи ва қуруқ жойда, 25оС дан юқори бўлмаган ҳароратда сақлансин.\nТайёрланган эритма 15оС-25оС ҳароратда 24 соат давомида, 2оС-8оС ҳароратда 7 кун давомида барқарор бўлади.\nЦефепим бактериянинг ҳужайра деворини ингибиция қилиш йўли билан таъсир этадиган бактерицид восита ҳисобланади. Цефепим тўртинчи авлод цефалоспорини ҳисобланади ва қатор граммусбат ва грамманфий аэроб микроорганизмларга нисбатан фаол, кенг таъсир доирасига эга. Цефепим бета-лактамазаларга яқинлиги кам. Цефепим кўпчилик бета-лактамазаларнинг гидролизига нисбатан юқори чидамлиликка эга ва грамманфий бактерияларнинг ҳужайраларига тез киради. Бактерияларнинг ҳужайраларида цефепимни молекуляр нишони бўлиб пенициллинни боғловчи оқсил ҳисобланади. Цефепим қуйидаги микроорганизмларнинг кўпчилик штаммларига нисбатан фаол:\nAcinetobacter calcoaceticus, Citrobacter diversus, Citrobacter freundii, Enterobacter agglomerans, Haemophilus influenzae (шу жумладан, бета-лактамазалар ишлаб чиқарадиган изолятлари), Hafnia alvei, Klebsiella oxytoca, Moraxella catarrhalis (шу жумладан, бета-лактамазалар ишлаб чиқарадиган изолятлари), Morganella morganii, Proteus vulgaris, Providencia rettgeri, Providencia stuartii, Serratia marcescens.\nЦефепим мушак ичига юборилгандан сўнг деярли тўлиқ сўрилади. Катта ёшдаги соғлом эркакларга препарат 500 мг, 1000 мг ва 2000 мг дозаларда мушак ичига бир марта юборилганда плазмада препарат максимал концентрациясига 1,4-1,6 соат давомида эришган ва мувофиқ равишда ўртача 13,9; 29,6 ёки 57,5 мкг/мл ни ташкил қилган; дозалари юборилгандан сўнг 8 соатдан кейин мувофиқ равишда ўртача 1,9; 4,5 ёки\n8,7 мкг/мл ни ташкил этган.\nЦефепимни ўртача тақсимланиш ҳажми мувозанатли ҳолатда 18,0 (± 2,0) л ташкил этади. Цефепимни зардоб оқсиллари билан боғланиши тахминан 20% ни ташкил этади ва қон зардобидаги концентрациясига боғлиқ эмас. Цефепим она сутига ажралади. Тахминан 1000 мл она сутини истеъмол қилган гўдак кунига тахминан 0,5 мг цефепим олади.\nЦефепим N-оксид (NMP-N-оксид) га тез айланадиган N-метилпирролидон (N-methylpyrrolidine – NMP) га метаболизмга учрайди. Цефепимни ўзгармаган ҳолда сийдик билан чиқарилиши юборилган дозанинг тахминан 85% ни ташкил этади. Юборилган дозасининг 1% дан камроғи сийдик билан NMP ҳолида, 6,8% NMP-N-оксид ҳолида ва 2,5% цефепимнинг эпимери ҳолида чиқарилади. Буйраклар орқали чиқарилиши асосий чиқарилиш йўли эканлиги сабабли буйраклар фаолияти бузилган пациентларга ва гемодиализдаги пациентларга дозага тузатиш киритиш талаб қилинади.\nПедиатрия: вена ичига бир марталик дозаси юборилгандан сўнг организмнинг умумий клиренси ва тақсимланиш ҳажми мувозанатли ҳолатда мувофиқ равишда тана вазнига ўртача 3,3 (±1,0) мл/мин/кг ва 0,3 (±0,1) л/кг ни ташкил қилган. Цефепимни ўзгармаган ҳолда сийдик билан чиқарилиши юборилган дозасининг 60,4% (±30,4) ни ташкил этган, ўртача буйрак клиренси эса тана вазнига 2,0 (±1,1) мл/мин/кг бўлган. Тана вазнига\n50 мг/кг дозада мушак ичига юборилгандан сўнг цефепимни мутлоқ биокираолишлиги 82,3% (±15) бўлган.\nГериатрия: кекса ёшдагиларда цефепимнинг дозаси мувофиқ тарзда тўғриланиши керак: агар креатинин клиренси минутига 60 мл ёки ундан кам бўлса, тузатиш киритилади.\nБуйрак етишмовчилиги: гемодиализга муҳтож бўлган пациентларда ўртача ярим чиқарилиш даври 13,5 (± 2,7) соат бўлган, узлуксиз перитонеал диализга муҳтож бўлган пациентларда эса 19,0 (± 2,0) соат бўлган. Цефепимни умумий клиренси буйрак фаолияти бузилган пациентларда пропорционал равишда пасайган, бу гуруҳдаги пациентларда дозага тузатиш киритиш бўйича тавсиялар учун асос ҳисобланади.\nЦефепим сезувчан бактериялар чақирган қуйидаги инфекцияларни даволаш учун кўрсатилган:\nкасалхона ичи ва касалхонадан ташқари пневмония;\nсурункали ва ўткир бронхитни ўткир бактериал ҳуружи;\nсийдик чиқариш йўлларини асоратланган инфекциялари;\nсийдик чиқариш йўлларини асоратланмаган инфекциялари;\nтери ва терининг тузилмаларини асоратланмаган инфекциялари;\nасоратланган интраабдоминал инфекциялар;\nцефепим метронидазол билан бирга асоратланган интраабдоминал инфекцияларни даволаш учун қўлланади;\nфебрил нейтропенияси бўлган пациентларни эмпирик даволаш;\nбундан ташқари, цефепим оғир даражадаги инфекцияни ривожланиш хавфи юқори бўлган пациентларни, шу жумладан яқинда суяк кўмиги кўчириб ўтказилган пациентларни, гемобластоз (гематологик хавфли ўсмалар) ёки оғир даражадаги ёки узоқ вақт давом этган нейтропения фонида операциядан олдин гипотонияси бўлган пациентларни даволаш учун қўлланади.\nКатталар учун тавсия этилган дозалари\nСийдик чиқариш йўлларининг инфекциялари:\nСийдик чиқариш йўлларининг енгилдан ўртача даражагача ёки асоратланган (шу жумладан пиелонефрит ва/ёки ёндош бактериемия билан боғлиқ бўлган ҳолатлар) инфекцияларини даволаш учун цефепимнинг катталар учун тавсия этилган дозаси 500-1000 мг ни ташкил этади, ҳар 12 соатда 7-10 кун давомида юборилади. Сийдик чиқариш йўлларининг оғир даражадаги, асоратланмаган ёки асоратланган (шу жумладан пиелонефрит ва/ёки ёндош бактериемия билан боғлиқ бўлган ҳолатлар) инфекцияларини даволаш учун катталар 2000 мг цефепимни вена ичига ҳар 12 соатда 10 кун давомида олишлари керак.\nТери ва тери тузилмаларининг инфекциялари:\nТери ва тери тузилмаларининг ўртачадан оғир даражагача бўлган асоратланмаган инфекцияларини даволаш учун цефепимнинг катталар учун тавсия этилган одатдаги дозаси 2000 мг ни ташкил этади, вена ичига ҳар 12 соатда 10 кун давомида юборилади.\nЎртачадан оғир даражагача бўлган пневмония:\nЎртачадан оғир даражагача бўлган пневмонияни даволаш учун цефепимнинг катталар учун тавсия этилган одатдаги дозаси 1000-2000 мг ни ташкил этади, ҳар 12 соатда 10 кун давомида юборилади.\nАсоратланган интраабдоминал инфекцияларни даволаш учун (вена ичига юбориладиган метронидазол билан бирга) цефепимнинг катталар учун тавсия этилган одатдаги дозаси 2000 мг ни ташкил этади, ҳар 12 соатда 7-10 кун давомида юборилади.\nФебрил нейтропенияси бўлган пациентларни эмпирик даволаш\nФебрил нейтропенияси бўлган пациентларни эмпирик даволаш учун цефепим монотерапия ҳолида ишлатилганида, катталар 2000 мг дозани, вена ичига, ҳар 8 соатда 7 кун давомида ёки нейтропения бартараф бўлгунича олишлари керак.\nБолалар учун тавсия этилган дозаси\nСийдик чиқариш йўлларининг асоратланмаган ва асоратланган инфекциялари (шу жумладан пиелонефрит), тери ва тери тузилмаларининг асоратланмаган инфекциялари ёки пневмонияни даволаш учун тана вазни 40 кг дан кам бўлган педиатрик пациентларга цефепим тана вазнига 50 мг/кг дозада, вена ичига ҳар 12 соатда юбориш тавсия этилади. Цефепим тана вазни 40 кг дан кам, фебрил нейтропенияси бўлган педиатрик пациентларни эмпирик антиинфекцион даволаш учун монотерапия сифатида ишлатилганида тавсия этилган дозаси 50 мг/кг ни ташкил этади, вена ичига ҳар 8 соатда юборилади.\nБуйрак ва жигар етишмовчилигида тавсия этилган дозаси\nБуйрак етишмовчилиги бўлган пациентларда (масалан, креатинин клиренси минутига\n60 мл ёки ундан кам) цефепимнинг дозаси ва юборилиши тез-тезлиги буйрак етишмовчилигининг даражаси, инфекциянинг оғирлиги ва патоген микроорганизмнинг сезувчанлигига мувофиқ равишда ўзгартириш керак. Буйрак етишмовчилиги бўлган пациентлар цефепимнинг бошланғич дозасини буйрак фаолияти нормал бўлган пациентлар оладиган дозаларда олишлари тавсия этилади. Шундай бўлишига қарамасдан, цефепимнинг тутиб турувчи дозаси пациентнинг ўлчанган ёки ҳисобланган креатинин клиренсига асосланган бўлиши керак.\nБуйрак фаолиятини бузилиши бўлган болаларда цефепимни ишлатиш бўйича маълумотлар йўқ.\nГемодиализдаги пациентларда диализ бошланишидан олдин организмда мавжуд бўлган цефепимнинг умумий миқдорини тахминан 68% 3 соатлик диализ давомида чиқарилади. Гемодиализдаги пациентлар фебрил нейтропениядан ташқари барча инфекцияларни даволаш учун кунига 1000 мг, сўнгра 500 мг дан ҳар 24 соатда олишлари керак. Сурункали амбулатор перитонеал диализ олаётган пациентлар ҳар 48 соатда одатдаги дозасини олишлари керак.\nЦефепимнинг фармакокинетикаси жигар етишмовчилиги бўлган пациентларда ўзгариши мумкин эмаслиги сабабли, бундай пациентларда дозага тузатиш киритиш зарурати йўқ.\nМушак ичига юбориш: цефепимни мушак ичига юбориш учун қуйидаги эритувчилардан бири билан эритиш керак:\nинъекция учун стерил сув;\n0,9% натрий хлориди эритмаси;\n5% декстроза эритмаси;\n0,5% ёки 1,0% лидокаин эритмаси.\nВена ичига юбориш: вена ичига юбориш учун 1000 мг флаконни вена ичига юбориладиган мутаносиб суюқликларни тегишли миқдори билан суюлтириш ва олинган эритмани тахминан 30 минут давомида юбориш керак.\nЦефепим вена ичига юбориладиган қуйидаги инфузион эритмалар билан мутаносибдир:\n0,9% натрий хлорид эритмаси;\n5% ва 10% декстроза эритмаси;\nМ/6 лактат натрий эритмаси;\n5% декстроза ва 0,9% натрий хлорид эритмаси;\nРингер-лактат эритмаси ва 5% декстроза эритмаси;\n5% декстроза эритмасидаги Нормосол-R ва Нормосол-М\nЦефепим ванкомицин гидрохлорид, гентамицин, нетимицин ва аминофиллин билан аралаштирилганида физикавий ва кимёвий номутаносиблик намоён қилади.\nЦефепим ишлатилганидаги ножўя самаралар бошқа парентерал цефалоспоринлар ишлатилганидаги самаралар билан ўхшашдир.\nЦефепим одатда яхши ўзлаштирилади. Кўпчилик ножўя самаралари ўткинчи ҳисобланади ва оғирлик даражасига қараб енгилдан ўртача даражагача ўзгаради. 3% пациентларда ножўя самаралари дори препаратини юборишни тўхтатиш учун етарли даражада оғир бўлади. 0,5-2 г цефепимни ҳар 12 соатда олаётган пациентларнинг деярли 2% да бош оғриғи, тошма, кўнгил айниши ва қусиш, деярли 3% эса маҳаллий реакциялар, жумладан, флебит, оғриқ ва/ёки яллиғланиш ва тошма кузатилиши мумкин. Цефепим олаётган пациентларда, кам ҳолларда, нейтропения кузатилиши мумкин.\nЦефепим ёки цефалоспорин синфи антибиотиклари, пенициллинлар ёки бошқа бета-лактам антибиотикларга юқори сезувчанлик бўлганида қўллаш мумкин эмас.


22.01.2019 17:38 0 263\n«Эчкига ҳазил қил деса, толнинг шохига осилибди», деган мақол бор. Бу мақол ҳазил қиламан деб қовун тушириб юрадиган, моҳиятини англамай «ҳазиллашадиган» беқилиқ «ҳазилкашлар»га нисбатан қўлланилади. Телеграм каналида тарқалган бир «ҳазил»ни кўриб, беихтиёр шу мақол ёдимга тушди.\nОсиё Кубогидан футболчиларимизнинг доимгидек эрта қайтиши футбол ишқибозлари кайфиятига ёмон таъсир қилди. Терма жамоамизга атаб танқидий, кинояли фикрлар ёғилди, шеърлар тўқилди, мақолалар ёзилди. Шулардан руҳланиб кетишганми ёки термамизга «нафрат»ини ўзларича изҳор қилишни мақсад қилишганми, бир гуруҳ қизиқчи йигит (аслида масхарабоз)лар бачкана ҳазил қилиб кўришган.\nҲазил мазмуни: бир «ватанпарвар» футбол ишқибози «Ўзбекистониз ҳеч қачон ютмиди, футболдан нима фойда бор», дегани учун хотинини ўлдирибди. Кейин қайнонасини ҳам гумдон қилибди. Бечора қайнонаси, футболингни қўй, сериал кўрамиз, дебди-да. «Қотиллик»ка унинг дўстлари ҳам қарашворибди: «Энди оғайнимизде, бизам қараб турмаду». Ҳар ҳолда диванда чипсми-гипсми еб ўтирган йигитлар бамайлихотир шундай дейишди. «Жиноятчи»ни милиция сўроқ қиляпти. Қарангки, милиционер ҳам «қотил»нинг асабига тегди: «...оддий футболга шу ишши қиласанми?..» Ва полда иккита мурданинг ёнидан милиционернинг ҳам мурдаси жой олди... Якунда «Сетора» гуруҳининг ўша машҳур қўшиғи янграйди: «Бор, сен учун қалқон бўлгувчи... ўғлонларинг бор...»\nҲа, энди бу бир ҳазилда... Балки бу фикрлардаям жон бордир. Лекин ҳазилда ҳам сал-пал мантиқ бўлиши керакку. Ҳазил ҳам эви билан, дейилмайди бежиз. Йигитлар бу билан нимани исботламоқчи бўлишди. Фанатликними? Ёки шу усулда кулмоқчи бўлишдими? Ҳар иккиси бўлганда ҳам айнан қотиллик саҳнаси танланиши шартмиди? Бу билан улар ўзлари билмаган ҳолда қотилликни тарғиб қилиб қўйишмаяптими? Агар бу лавҳани қанча-қанча футбол ишқибозлари кўришини, улар ичида аламини кимдан олишни билмай юрганлари ҳам борлигини ҳисобга олсак, бу ҳазилдан «илҳомланиб» кетадиганлар топилмаслигига ким кафил?\nГўринг нурга тўлгур машҳур актёр Эргаш Каримовнинг футбол ҳақидаги телеминиатюрасини эслайлик. «Пахтакор» ютганда уйига қандай кириб келадию ютқазиб қўйганда қандай? «Теполмас экансан, тўпни бизга ташламайсанми номард, ёриб ташламаймизми?..» Ҳеч қандай қўполлик йўқ, самимий кулгуга бой. Минг марта кўрсангиз минг бор куласиз. Ҳамон ундаги ибораларни бир-биримизга айтиб кулишиб юрамиз.\nЮқоридаги ҳазилни кўриб очиғи кулмадим, кулолмадим (йигитларнинг мақсади ҳам аслида кулдириш эмас, нафрат уйғотиш эканмикин ё). «Қотил» ролини ўйнаган ёш актёр йигитни анчадан бери биламан. Иқтидорли актёр, ажойиб чиқишлари бор. Лекин бу гал талантини ўтин ёришга сарфлаб қўйибди бояқиш.\nҲазилдан олган хулосам эса шундай: терма жамоамиз футболда кутилган натижага эришолмаса, хотинни ҳам, қайнонани ҳам (шу бечора қайноналар кейинги пайтларда қизиқчиларимиз нишонига айланиб қолган ва бу алоҳида мавзу) ва яна милиционерни ҳам шарт ўлдириш мумкин. Ва бу гўёки ватанпарварлик. Шундай қилсангиз сизни «Сетора» олқишлайди... бор... қалқон бўлгувчи азамат ўғлонларинг бооооооооооооорррррр!..\nОсиё кубоги масхарабоз